text:
MATAUPU E SEFULU LIMA
Le Tapuaʻiga e Talia e le Atua
Pe e talia e le Atua tapuaʻiga uma?
E faapefea ona tatou iloa le tapuaʻiga moni?
O ai tagata o loo tapuaʻi moni i le Atua i aso nei?
1. O ā aogā tatou te mauaina pe a saʻo le auala e tapuaʻi ai i le Atua?
E ALOFA Ieova iā i tatou ma e finagalo ina ia tatou maua aogā mai lana taʻitaʻiga alofa. Pe a saʻo le auala tatou te tapuaʻi ai i le Atua, o le a tatou fiafia ai ma ʻalofia le mau faafitauli. O le a tatou maua foʻi lana faamanuiaga ma lana fesoasoani. (Isaia 48:17) E talitonu le tele o tapuaʻiga o loo latou aʻoaʻo atu le upu moni e uiga i le Atua. Ae e matuā eseese a latou aʻoaʻoga e uiga i le Atua, ma mea ua ia faafinagaloina mai iā i tatou.
2. E faapefea ona iloa le auala saʻo e tapuaʻi ai i le Atua, ma o le ā se faaaʻoaʻoga e fesoasoani iā i tatou?
2 E faapefea ona e iloa le auala saʻo e tapuaʻi ai i le Atua? E lē manaʻomia ona e suʻesuʻe ma faatusatusa aʻoaʻoga a lotu. E pau le mea e tatau ona e iloa, o aʻoaʻoga moni a le Tusi Paia e uiga i le tapuaʻiga moni. O se faaaʻoaʻoga: O le tele o atunuu e iai faafitauli e faatatau i tupe pepelo. E faapefea ona e iloa tupe pepelo? Pe e manaʻomia ona e iloa foliga o tupe pepelo uma lava? E leai. E sili atu pe a e tilofaʻia foliga o tupe moʻi. A e iloa foliga o tupe moʻi, o le a e mātauina ai tupe pepelo. A tatou iloa le tapuaʻiga moni, e mafai foʻi ona tatou mātauina tapuaʻiga pepelo.
3. E tusa ai ma le fetalaiga a Iesu, o le ā le mea e tatau ona tatou faia ina ia talia ai i tatou e le Atua?
3 E tāua tele ona talia e Ieova la tatou tapuaʻiga. E talitonu le toʻatele o tagata, o tapuaʻiga uma e tau i le Atua. Ae e lē o le aʻoaʻoga lenā a le Tusi Paia. E lē lava foʻi le faapea atu o i tatou o ni Kerisiano. Na fetalai Iesu: “E lē ulu atu i le malo o le lagi i latou uma o ē fai mai iā te aʻu, ʻLe Alii e, le Alii e,’ ae e na o lē na te faia le finagalo o loʻu Tamā o i le lagi.” Ina ia talia i tatou e le Atua, e tatau ona tatou iloa ma fai lona finagalo. Na taʻua e Iesu tagata na lē faia le finagalo o le Atua, “o ē faia mea leaga.” (Mataio 7:21-23) E lē aogā tapuaʻiga sesē e pei o tupe pepelo. E lē gata i lea, o tapuaʻiga sesē e lamatia ai soifua o tagata.
4. O le ā le uiga o le fetalaiga a Iesu e faatatau i ala e lua, ma o fea e tau i ai na ala?
4 Ua tuu mai e Ieova le avanoa i tagata uma lava ina ia ola ai e faavavau. Ae ina ia ola e faavavau i le Parataiso, e tatau ona saʻo le auala e tatou te tapuaʻi ai i le Atua, ma ia faafiafia o ia i o tatou olaga i le taimi nei. E faanoanoa ona e lē o faia e le toʻatele o tagata lenā mea. O le pogai lea na fetalai ai Iesu: “Ia outou ulu atu i le faitotoʻa vaitiiti, auā e vatele ma lautele le auala e tau atu i le faaumatiaga, ma e toʻatele foʻi i latou e ui ai. Ae e vaitiiti le faitotoʻa ma e lauitiiti foʻi le auala e tau atu i le ola, e toʻaitiiti foʻi i latou o ē e maua.” (Mataio 7:13, 14) O le tapuaʻiga moni, e tau atu i le ola e faavavau. A o tapuaʻiga sesē, e tau atu i le faaumatiaga. E lē finagalo Ieova ia faaumatia se tagata, o le ala lea ua ia tuuina mai ai le avanoa i tagata uma lava, ina ia latou iloa o ia. (2 Peteru 3:9) A tuusaʻo le manatu, o le auala e tatou te tapuaʻi ai i le Atua e mafai ona iʻu ai i le ola po o le oti.
LE AUALA E ILOA AI LE TAPUAʻIGA MONI
5. E faapefea ona tatou iloa tagata o le tapuaʻiga moni?
5 E faapefea ona maua “le auala e tau atu i le ola”? Na fetalai Iesu, e iloa le tapuaʻiga moni i olaga o tagata o loo auai ai: ʻTou te iloa i latou i o latou fua. O laau lelei uma e fua mai ai fua lelei.’ (Mataio 7:16, 17) I se isi faaupuga, e iloa le tapuaʻiga moni i talitonuga ma amioga a tagata o loo iai. E ui lava e lē lelei atoatoa ma e iai taimi e sesē ai, ae e taumafai tagata o le tapuaʻiga moni e fai le finagalo o le Atua. Seʻi o tatou tilofaʻia ni vala se ono e iloa ai tagata o le tapuaʻiga moni.
6, 7. O le ā le manatu o auauna a le Atua e uiga i le Tusi Paia, ma o le ā le faaaʻoaʻoga na faia e Iesu?
6 O auauna a le Atua e faavae i le Tusi Paia a latou aʻoaʻoga. Fai mai le Tusi Paia: “O Tusitusiga Paia uma e mai i le agaga o le Atua, ma e aogā e aʻoaʻo ai, e aʻoaʻi ai, e faasaʻo ai mea, e faatonu ai i le amiotonu, ina ia matuā agavaa ai le tagata o le Atua, e lava saunia mo galuega lelei uma.” (2 Timoteo 3:16, 17) Na tusi atu Paulo i ona uso Kerisiano: “Ina ua outou maua le afioga a le Atua, na outou faalogo ai mai iā i matou, ona outou talia lea, e lē o le upu a tagata, a o le mea moni, o le afioga a le Atua.” (1 Tesalonia 2:13) O lea la, o aʻoaʻoga ma mea e fai i le tapuaʻiga moni, e lē faavaeina i manatu ma agaifanua a tagata. E faavae i le Afioga a le Atua, le Tusi Paia.
7 Na faia e Iesu Keriso se faaaʻoaʻoga lelei, e ala i le faavae o ana aʻoaʻoga i le Tusi Paia. Na fetalai Iesu i lana tatalo i lona Tamā i le lagi: “O lau afioga o le upu moni lea.” (Ioane 17:17) Na talitonu Iesu i le Afioga a le Atua, ma o ana aʻoaʻoga uma na ōgatusa ma le Tusi Paia. Na masani ona fetalai Iesu: “Ua tusia.” (Mataio 4:4, 7, 10) A uma lenā, ona ia taʻua lea o se mau mai le Tusi Paia. E faapena foʻi aso nei, e lē aʻoaʻo atu e tagata o le Atua o latou manatu. Latou te talitonu o le Tusi Paia o le Afioga a le Atua, lea ua fai ma faavae mausalī o a latou aʻoaʻoga.
8. O le ā le mea e aofia ai i le tapuaʻi atu iā Ieova?
8 O tagata o le tapuaʻiga moni, e na o Ieova e tapuaʻi i ai ma faalauiloa atu lona suafa. Na fetalai Iesu: “E tatau ona e tapuaʻi iā Ieova lou Atua, ma e na o ia foʻi e tatau ona e avatu i ai le auaunaga paia.” (Mataio 4:10) O lea la, ua na o Ieova lava e tapuaʻi i ai auauna a le Atua. O le tapuaʻi i le Atua, e aofia ai le taʻutaʻu atu i tagata o le suafa o le Atua moni ma ona uiga. O upu nei o le Salamo 83:18: “O oe e ou le suafa o Ieova, e na o oe lava o Lē e Silisili Ese i le lalolagi uma.” Na faia e Iesu le faaaʻoaʻoga i le fesoasoani lea i tagata ina ia latou iloa le Atua. Na tatalo Iesu: “Ua ou faailoa atu lou suafa i tagata ua e foaʻi mai iā te aʻu i le lalolagi.” (Ioane 17:6) O ē e auai i le tapuaʻiga moni, latou te aʻoaʻoina foʻi tagata e faatatau i le suafa, finagalo ma uiga o le Atua.
9, 10. O ā auala e fealofani ai Kerisiano moni?
9 E fealofani tagata o le Atua, ma e lē alofa faapito. Na fetalai Iesu: “O le mea lea e iloa ai e tagata uma o oʻu soo outou, pe afai ua outou alolofa o le tasi i le isi.” (Ioane 13:35) Na fealofani uluaʻi Kerisiano. O le alofa ua finagalo i ai le Atua, e faatoʻilalo ai feeseeseaʻiga i le va o tagata e lē tutusa tulaga, ituaiga ma atunuu. O lea alofa ua fusia faatasi ai tagata uma i se fusi e lē motusia, ona o i latou o se ʻauuso fealofani. (Faitau le Kolose 3:14.) E lē faapena le fealofani o tagata o tapuaʻiga sesē. E faapefea ona tatou iloa? E fefasiotiaʻi lava i latou, ona o feeseeseaʻiga i le va o atunuu ma ituaiga. E lē fetagofi Kerisiano moni i auupega e fasioti ai o latou uso Kerisiano po o isi tagata. Fai mai le Tusi Paia: ʻE iloa le fanau a le Atua ma le fanau a le Tiapolo i le mea moni lenei: O lē ua lē faaauau ona faia le amiotonu e lē mai i le Atua o ia, e faapena foʻi le tagata ua lē alofa i lona uso. E tatau ona tatou alolofa o le tasi i le isi; e lē pei o Kaino o lē e mai i lē o loo leaga, lea na ia fasiotia lona uso.’—1 Ioane 3:10-12; 4:20, 21.
10 O le alofa moni, e lē na o le ʻalofia o le fasioti tagata. E aaomafola Kerisiano moni i a latou meafaitino, taimi ma lo latou malosi e fesoasoani ai i o latou uso ma fefaalaeiauaʻi. (Eperu 10:24, 25) E fesoasoani le tasi i le isi i o latou mafatiaga, ma e faamaoni foʻi. Latou te mulimuli i le fautuaga a le Tusi Paia, ia “faia mea lelei i tagata uma.”—Kalatia 6:10.
11. Aiseā e tāua ai ona talia Iesu Keriso o lē ua ala mai ai le faaolataga mai le Atua?
11 E talia e Kerisiano moni Iesu Keriso o lē ua ala mai ai le faaolataga mai le Atua. Ua taʻua i le Tusi Paia: ʻE leai se isi e mafai ona maua ai le faaolataga, auā e leai se isi igoa i lalo o le lagi ua tuuina mai e le Atua i tagata, e tatau ona faaolaina ai i tatou.’ (Galuega 4:12) E pei ona taʻua i le Mataupu e 5, na foaʻi mai e Iesu lona soifua e fai ma togiola mo tagata usiusitai. (Mataio 20:28) E lē gata i lea, o Iesu o le Tupu na tofia e le Atua i le Malo o le lagi, lea o le a pulea le lalolagi atoa. E finagalo le Atua ia tatou usiusitai iā Iesu, ma mulimuli i ana aʻoaʻoga pe a tatou fia maua le ola e faavavau. O le pogai lea ua faapea mai ai le Tusi Paia: “O lē e faatuatua i le Alo e maua e ia le ola e faavavau. A o le tagata e lē usiusitaʻi i le Alo, e lē maua e ia le ola.”—Ioane 3:36.
12. O ā mea e aofia ai i le lē ni o le lalolagi?
12 E lē ni o le lalolagi tagata o le tapuaʻiga moni. A o tulaʻi i le faamasinoga i luma o le pule o Roma o Pilato, na fetalai atu Iesu: “O loʻu malo e lē mai le lalolagi lenei.” (Ioane 18:36) Po o fea lava e alaala ai soo moni o Iesu, ae o i latou o tagatānuu o lona Malo i le lagi, o le ala lea latou te matuā solitū ai i mataupu faapolotiki. Latou te lē aafia i fevaevaeaʻiga po o ni taua e tulaʻi mai ai. Peitaʻi, e lē aiā tagata e tapuaʻi iā Ieova i filifiliga a isi tagata e auai i vaega faaupufai, pe e tauvā i faigāpalota po o le palota foʻi. E ui e solitū tagata tapuaʻi o Ieova i mataupu faapolotiki, ae e usiusitai i tulafono a le atunuu. Aiseā? Auā ua faatonuina i latou e le Afioga a le Atua “ia gauaʻi” i “faipule silisili” po o taʻitaʻi o malo. (Roma 13:1) A iai se feeseeseaʻiga i tulafono a le Atua ma tulafono a malo o tagata, e mulimuli tagata o le tapuaʻiga moni i le faaaʻoaʻoga a le ʻauaposetolo, ina ua latou faapea atu: “E tatau ona matou usiusitaʻi i le Atua o le pule, nai lo o tagata.”—Galuega 5:29; Mareko 12:17.
13. O le ā le manatu o soo moni o Iesu e uiga i le Malo o le Atua, ma o le ā la latou gaoioiga e fai?
13 E talaʻia e soo moni o Iesu le Malo o le Atua, ona pau lea o le faamoemoe mo tagata. Na valoia e Iesu: “O le a talaʻiina atu lenei tala lelei o le malo i le lalolagi atoa e fai ma molimau i atunuu uma; ona oo mai ai lea o le iʻuga.” (Mataio 24:14) Na i lo le fai i tagata ia faamoemoe atu i taʻitaʻi o le lalolagi mo se vaifofō mo o latou faafitauli, ua faalauiloa atu e soo moni o Iesu, e na o le pau le faamoemoe mo tagata, o le Malo lea o le Atua. (Salamo 146:3) Na aʻoaʻo i tatou e Iesu ia tatalo mo lenā pulega lelei, ina ua ia fetalai: “Ia oo mai lou malo. Ia faia lou finagalo i le lalolagi, e pei ona faia i le lagi.” (Mataio 6:10) Ua valoia i le Tusi Paia, o le Malo lenei i le lagi o le a “tuʻimomomoina ma faaumatia malo uma [o loo iai nei], ae e tumau lea malo e faavavau.”—Tanielu 2:44; Faaaliga 16:14; 19:19-21.
14. O lē fea tapuaʻiga e te talitonu o loo faia mea e tatau ona fai e le tapuaʻiga moni?
14 E tusa ai o manatu na tatou iloiloina, ia fesili ifo iā te oe lava: ʻO lē fea tapuaʻiga e faavae ana aʻoaʻoga i le Tusi Paia, ma faalauiloa atu le suafa o Ieova? O lē fea tapuaʻiga e alolofa ona tagata e pei ona finagalo i ai le Atua, e faatuatua iā Iesu, e lē ni o le lalolagi, ma e taʻutaʻu atu i tagata e faapea, o le Malo o le Atua ona pau lea o le faamoemoe mo tagata? Pe a fua atu i tapuaʻiga uma lava i le lalolagi, o lē fea tapuaʻiga o loo faia nei mea?’ E manino le mata o le vai, o Molimau a Ieova.—Faitau le Isaia 43:10-12.
O LE GAOIOIGA E AO ONA E FAI
15. O ā mea ua faafinagaloina e le Atua, e ese mai i le talitonu o loo soifua o ia?
15 E lē lava le tau ina talitonu o loo soifua le Atua. Ua taʻua i le Tusi Paia, e talitonu foʻi temoni o loo soifua le Atua. (Iakopo 2:19) E mautinoa lava, e lē faia e temoni le finagalo o le Atua ma e lē talia i latou e le Atua. Ina ia talia i tatou e le Atua, e tatau ona tatou talitonu o loo soifua o ia, ma ia fai lona finagalo. E tatau foʻi ona tatou ō ese mai tapuaʻiga sesē ma auai atu i le tapuaʻiga moni.
16. O le ā le mea e tatau ona fai pe a aafia se tagata i tapuaʻiga sesē?
16 Na faapea mai Paulo e lē tatau ona tatou aafia i tapuaʻiga sesē. Na tusi o ia: “ʻIa ō ese ai mai iā i latou, ma ia outou vavaeese,’ ua fetalai mai ai Ieova, ʻma aua tou te toe papaʻi atu i se mea e lē mamā’, ʻona ou talia ai lea o outou.’” (2 Korinito 6:17; Isaia 52:11) E ʻalofia e Kerisiano moni mea uma e fesootaʻi atu i tapuaʻiga sesē.
17, 18. O le ā ua faasino i ai “Papelonia le Aai Tele,” ma aiseā ua faanatinati ai ona “ō ese” mai ai?
17 Ua faaalia i le Tusi Paia, o lotu sesē uma lava o loo aofia ai iā “Papelonia le Aai Tele.” * (Faaaliga 17:5) O lenā igoa ua tatou manatua ai le aai anamua o Papelonia, lea na tupuga mai ai lotu sesē ina ua uma le Lolo i ona pō o Noa. O le tele o aʻoaʻoga ma mea e fai e tapuaʻiga sesē, na tupuga mai i tuā i inā i Papelonia. O se faaaʻoaʻoga, na tapuaʻi tagata Papelonia i atua e tolutasi. O le aʻoaʻoga autū a le tele o lotu i aso nei, o le Tolutasi. Peitaʻi ane, e manino lava le aʻoaʻoga a le Tusi Paia, o Ieova o le Atua moni e toʻatasi, ma o lona Alo o Iesu Keriso lea. (Ioane 17:3) Na talitonu foʻi tagata Papelonia, e faaauau ona ola le agaga o le tagata pe a oti, ma e mafai ona faapuapuagatia i le afi. I aso nei, ua aʻoaʻoina foʻi e le tele o lotu e faaauau ona ola le agaga o le tagata, ma e mafai ona faapuapuagatia i le afi.
18 Talu ai na salalau atu tapuaʻiga a Papelonia i le lalolagi aoao, o le ala lea ua faaigoa ai lotu sesē uma lava o le lalolagi, o Papelonia le Aai Tele. Na valoia e le Atua, o le a faafuaseʻi ona faaumatia lotu sesē uma lava o le lalolagi. Po ua e silafia le tāua ona e vavae ese mai iā Papelonia le Aai Tele? E finagalo Ieova ina ia tatou vave “ō ese” mai ai manū o lava le taimi.—Faitau le Faaaliga 18:4, 8.
19. O ā faamanuiaga o le a e mauaina pe a e auauna iā Ieova?
19 Ona o lau filifiliga e lē toe auai i tapuaʻiga sesē, e ono lē toe faauō atu ai isi tagata iā te oe. Ae ona o loo e auauna iā Ieova faatasi ma ona tagata, e tele atu faamanuiaga o le a e tofo i ai. E pei o uluaʻi soo o Iesu o ē na tuua aiga ina ia mulimuli atu iā te ia, o le a tele foʻi ou uso ma tuafāfine faaleagaga. O le a e iai i le ʻauaiga o Kerisiano moni e faitau miliona lo latou aofaʻi i le lalolagi aoao, o ē alolofa moni iā te oe. O le a e mauaina le faamoemoe matagofie o le ola e faavavau i le lumanaʻi. (Faitau le Mareko 10:28-30.) O ē na tuulafoaʻia oe ona o ou talitonuga, atonu e sau se aso latou te suʻesuʻeina le Tusi Paia, ma tapuaʻi iā Ieova.
20. O le ā le lumanaʻi mo tagata o le tapuaʻiga moni?
20 Ua aʻoaʻoina i le Tusi Paia, ua toeitiiti ona faaumatia lea e le Atua lenei lalolagi amioleaga, ma suia i se lalolagi fou amiotonu e pulea e lona Malo. (2 Peteru 3:9, 13) Maʻeu se lalolagi matagofie! E na o le tasi lava le tapuaʻiga o le a iai i lenā lalolagi fou, o le tapuaʻiga moni lea. Ioe, o se gaoioiga poto le gaoioi loa i le taimi nei, ina ia auaufaatasi atu i tagata o le tapuaʻiga moni.
^ pala. 17 Tagaʻi i le Faaopoopoga “Le Auala e Iloa ai “Papelonia le Aai Tele”” mo nisi faamatalaga e uiga i le māfuaaga ua faatatau atu ai Papelonia le Aai Tele, i lotu sesē uma lava o le lalolagi.


c: text/html

text:
ATA MAI I ASO UA MAVAE
Herodotus
NA FAAPEʻĪ le olaga i le faitau afe o tausaga ua tuanaʻi? O ā tū ma aga a tagata sa iai? E mafai e suʻesuʻega i toega o mea ona saunia mai ni tali, ae e lē mo mea uma. Ina ia malamalama i le auala sa mafaufau ai tagata i aso anamua, atonu e mafai ona fesoasoani mai tusitusiga a se tane na ia faamaumauina le talafaasolopito o le lalolagi i ona vaitaimi. O lenā tamāloa sa soifua i le pe ā ma le 2,400 tausaga ua mavae, ma o lona igoa o Herodotus. O ia o se tagata Eleni ma o se tusitala o talafaasolopito i le senituri lona lima T.L.M. Na faaigoa ana tusitusiga o le The Histories.
E lē gata sa tusia e Herodotus faamatalaga e faatatau i taua na tauina e tagata Eleni, ae na taulaʻi patino atu ana tusitusiga i le pogai o osofaʻiga a Peresia i le 490 ma le 480 T.L.M., i taimi a o laʻitiiti o ia. Sa ia faamauina foʻi faamatalaga uma na ia maua e faatatau i atunuu taʻitasi na oo i ai osofaʻiga a Peresia.
NA TUSI O IA E FAATATAU I ISI MATAUPU
O Herodotus o se tusitala e tomai. Na tusia ma le māeʻaeʻa ana faamaumauga, e aofia ai ma faamatalaga auʻiliʻili na manatu o ia e mafai ona faaatoa ai ana tusitusiga. E mataʻina tusitusiga a Herodotus ona e leʻi faavae mai i ni faamaumauga na teuina a le Malo, e faatatau i le talafaasolopito o mea na tutupu, auā na seāseā ona maua ni faamaumauga faapena.
I na aso, e leʻi toʻatele ni tagata na faamaumauina le talafaasolopito, seʻi vaganā ai le tusia o faamatalaga i se maa faamanatu e viiviia ai gaoioiga na faia e se tasi. O lea, sa tatau ona faalagolago Herodotus i mea na ia vaaia, o tala faaleaganuu, ma faamatalaga a isi e faatatau i mea ia sa manaʻo e tusi e faatatau i ai. Sa faimalaga solo Herodotus ina ia mafai ona maua mai ana faamatalaga. Na soifua aʻe o ia i se atunuu na pulea e Eleni e taʻua o Halicarnassus (taʻua i aso nei o Bodrum, Take i saute) ma sa tele ina asiasi atu i Eleni.
Sa faimalaga solo Herodotus ina ia mafai ona maua mai ana faamatalaga
Na alu atu o ia i le itu i mātū i le Sami Uliuli ma Sekutia, i le vaipanoa lea ua taʻua nei o Ukraine, ma agaʻi atu i le itu i saute i Palesitina ma vaega pito i luga o Aikupito. I le itu i sasaʻe, e foliga mai na oo atu o ia i Papelonia ma atonu o le itu i sisifo na maliu ai o ia, i se kolone o Eleni ua taʻua nei o Italia i saute. O so o se mea lava na agaʻi i ai o ia, na ia mātauina mea na tutupu ma fesilisili solo, ma maua mai ai ana faamatalaga i ē na manatu o ia e maufaatuatuaina a latou faamatalaga.
LE SAʻO AʻIAʻI O FAAMATALAGA A HERODOTUS
Pe e maufaatuatuaina faamatalaga na tusia e Herodotus? E mafai ona faapea atu e saʻo aʻiaʻi le malamalamaga o Herodotus e faatatau i mea, pe a fua i atunuu na asiasi i ai ma mea na vaaitino i ai. O ana faamatalaga i tū ma aga e leʻi masani ai Eleni, e pei o le tanuina o tino maliu o le aigātupu i Sekutia ma le atualalaina o tagata Aikupito, e talafeagai lelei ma mea ua maua e i latou e suʻesuʻeina toega o mea. Ua taʻua e faapea ʻe matuā lē mafaatusalia isi faamatalaga uma na tusia i aso anamua e faatatau iā Aikupito,’ pe a fua i faamatalaga na tusia e Herodotus e faatatau i lenā atunuu.
Peitaʻi, o isi taimi na faavae mai tusitusiga a Herodotus i faamatalaga a nisi e lē maufaatuatuaina, ona ua leai se isi mea e maua mai ai ni faamatalaga. Sa talitonu atoatoa foʻi tagata i ona aso e mafai e atua faapaupau ona faasalavei mai i meafai a tagata. O lea, e lē o faamatalaga uma a Herodotus e ōgatusa ma tapulaa tau tusitala o talafaasolopito i aso nei. Peitaʻi, na taumafai lava Herodotus e faaeseese faamatalaga moni mai i talatuu. Sa ia faailoa manino mai foʻi e lē o mea uma na faamatala atu e tagata iā te ia na talitonu i ai. O lea, sa ia iloilo totoʻa puna o ana faamatalaga, faatusatusa faamatalaga na ia maua, ona faatoʻā tusia lea o faamatalaga na manatu o ia e saʻo.
O tusitusiga ia ua taʻua The Histories, atonu na aofia ai faamatalaga uma na tusia e Herodotus i lona olaga atoa. E matuā mataʻina mea na mafai ona ausia e Herodotus, pe a manatu atu e lē tele ni auala na mafai ona maua mai ai ana faamatalaga.

robotstxt: allowed

filter: keep


text:
MATAUPU 107
Ua Valaauina e se Tupu i Latou ua Valaaulia i se ʻAiga o le Faaipoipoga
TALAFAATUSA E FAATATAU I LE ʻAIGA O LE FAAIPOIPOGA
Ua lata ina faaiʻu le faiva a Iesu, ae o loo faaauau pea ona ia faaaogāina talafaatusa e faaalialia ai uiga lē lelei o le ʻautusiupu ma le ʻaufaitaulaga sili. O lea, ua latou mananaʻo ai e fasioti o ia. (Luka 20:19) E ui i lea, o loo faaauau pea ona faaalialia i lumāmea e Iesu o latou uiga moni e ala i se isi talafaatusa:
“Ua faatusaina le malo o le lagi i se tupu na ia saunia se ʻaiga o le faaipoipoga mo lona atalii. Ona ia aauina atu lea o ana pologa e valaau iā i latou na valaaulia i le ʻaiga o le faaipoipoga, ae latou te leʻi fia ō mai.” (Mataio 22:2, 3) Ua faatomua atu e Iesu lana talafaatusa e ala i le taʻua o “le malo o le lagi.” O lona uiga la, o le “tupu” o Ieova le Atua. Ae faapefea le atalii o le tupu, ma i latou ua valaaulia i le ʻaiga o le faaipoipoga? E faigofie ona iloa o le atalii o le tupu o le Alo lea o Ieova, ma o ia lea o loo faamatalaina le talafaatusa. Ae o i latou ua valaaulia, e faasino atu i ē o le a pule faatasi ma le Atalii i le Malo o le lagi.
O ai i latou o le a muamua valaaulia? Seʻi tomānatu, o ai i latou sa talaʻia atu i ai e Iesu ma le ʻauaposetolo le Malo? Sa talaʻi atu i tagata Iutaia. (Mataio 10:6, 7; 15:24) Sa taliaina e le nuu o Isaraelu le feagaiga o le Tulafono i le 1513 T.L.M., ma avea ai i latou ma ē e muamua maua le avanoa e avea ai ma “malo o ositaulaga.” (Esoto 19:5-8) Ae o afea tonu o le a valaaulia ai i latou “i le ʻaiga o le faaipoipoga”? E manino mai na amata lenā valaaulia i le 29 T.A., ina ua amata ona talaʻi atu e Iesu le Malo o le lagi.
O le ā le auala na tali atu ai le toʻatele o tagata Isaraelu i lenā valaaulia? E pei ona faamatalaina e Iesu, e “latou te leʻi fia ō mai.” E toetoe o taʻitaʻi lotu ma tagata Iutaia uma e leʻi taliaina Iesu o le Mesia, ma o ia foʻi o le Tupu tofia a le Atua.
E ui i lea, ua faailoa mai e Iesu e maua e tagata Iutaia se isi avanoa: ʻOna toe aauina atu lea e le tupu o isi pologa ma fai atu i ai, “Ia fai atu i le ʻauvalaaulia: ʻFaauta, o lea ua uma ona ou saunia le ʻaiga, ua fafasi aʻu povi ma manu pepeti, ma o lea ua uma ona saunia mea uma. Ō mai loa i le ʻaiga o le faaipoipoga.’” Ae latou te leʻi ano ane, na alu le tasi e vaai lona fanua a o le isi na alu e vaai lana pisinisi; a o isi, na pupuʻe i ana pologa ma agaleaga iā i latou ma fasiotia.’ (Mataio 22:4-6) E faasino atu lenā faamatalaga i le mea o le a tupu, pe a faavaeina le faapotopotoga Kerisiano. Sa maua pea e tagata Iutaia i lenā taimi le avanoa e iai i le Malo. Peitaʻi, e toetoe o tagata Iutaia uma na teena lenei valaaulia, ma latou sauāina ʻpologa a le tupu.’—Galuega 4:13-18; 7:54, 58.
O le ā le iʻuga o le a oo i le nuu o Isaraelu? Ua faamatala e Iesu: “Ona toʻatamaʻi ai lea o le tupu ma aauina atu lana ʻautau, ua faaumatia ai na tagata fasioti tagata ma susunu lo latou aai.” (Mataio 22:7) O le mea tonu lenā na tupu i tagata Iutaia i le 70 T.A., ina ua faaumatia e ʻautau a Roma “lo latou aai” o Ierusalema.
Pe e avea lo latou teena o le valaaulia a le tupu ma itu e lē mafai ai ona valaaulia so o se tasi? E leai, auā ua toe faaauau mai le faamatalaga a Iesu: ʻOna fai atu lea o le tupu i ana pologa, “O lea ua uma ona saunia le ʻaiga o le faaipoipoga, ae ua lē tatau ma le ʻauvalaaulia. O lea, ia outou ō atu i ala tetele i fafo o le aai, ma valaaulia so o se tasi tou te tau atu i ai, i le ʻaiga o le faaipoipoga.” Ona ō atu lea o na pologa i ala tetele ma faapotopoto mai i latou uma na latou tau i ai, o ē e leaga ma ē e lelei, ma na tumu ai le potu o le ʻaiga o le faaipoipoga ona o ē na taooto e aai.’—Mataio 22:8-10.
O se mea mataʻina, ona na amata ona fesoasoani Peteru i se taimi mulimuli ane i tagata o Nuu Ese, ina ia avea ma Kerisiano moni. O i latou ia e leʻi fananau mai o ni tagata Iutaia, pe liliu atu foʻi i le lotu a tagata Iutaia. I le 36 T.A., na maua ai e le taʻitaʻiʻau Roma o Konelio ma lona aiga le agaga o le Atua, ma maua ai lo latou avanoa i le Malo o le lagi e pei ona taʻua e Iesu.—Galuega 10:1, 34-48.
E lē o i latou uma e auai i le ʻaiga o le a taliaina e “le tupu.” Ua faailoa mai e Iesu lenā tulaga i upu nei: “Ina ua taunuu le tupu e asiasi mālō, na ia iloa ai se tamāloa e lē o ofu i le ofu mo le faaipoipoga. O lea, na ia fai atu ai iā te ia, ʻSole, e faapefea ona e sau i inei ae leai sou ofu mo le faaipoipoga?’ Ae e leʻi tali mai o ia. Ona fai atu lea o le tupu i ana auauna, ʻIa saisai ona lima ma ona vae, ma lafo i fafo i le mea pogisa. O i inā e tagiauē ai ma lilivau ona nifo.’ Auā e toʻatele le ʻauvalaaulia ae e toʻaitiiti ē ua filifilia.”—Mataio 22:11-14.
Atonu e lē o malamalama taʻitaʻi lotu o loo faalogologo atu iā Iesu, i le uiga po o le faatatauga o ana fetalaiga uma. E ui i lea, ua atili ai ona latou feita ma maumauaʻi e fasioti lē o loo faalumaina i latou.


text:
Maua se alii Saina o maliu i luga o lona moega
O lo o faagasolo i le taimi nei suesuega a le Vaega Suesue o le Ofisa o Leoleo, i le faalavelave lea na maua atu ai se alii Saina o lo o maliu i lona fale i Satala, i le faaiuga o le vaiaso na te’a nei.
Na faamaonia e le Taitai o le Vaega Suesue a le Leoleo ia Cpt. Lavatai Taase Sagapolutele e faapea, o lenei alii Saina e 56 tausaga lona matua ma “o le taimi nei o loo faagasolo suesuega a le Ofisa o leoleo e uiga i lenei mataupu, ma e le mafai ona ou talanoa atu i le mafuaaga o le maliu o lenei alii sei vagana ua maea suesuega o lo o faagasolo i le taimi nei”.
“O le taeao nei na maua ai e leoleo le tino maliu o le alii Saina lenei, ma ua auina atu nei lona tino i le falemaliu i le falema’i i Fagaalu.”
Ina ua asia e le Samoa News le nofoaga na tulai mai ai lenei faalavelave i Satala i le aoauli ananafi, na vaaia ai leoleo e to’alima o lo o faia a latou su’esu’ega.
E toatasi le molimau na mafai ona fesiligia e le Samoa News e uiga i lenei mataupu, o ia lea o Tiana Tamaseu, o le tausoga o le tamaitai lea e ana ia le fale na mautotogi ai le alii Saina ua maliu, lea e sosoo lava ma le fale kalapu a le Karaoke i Satala.
Na taua e le tina o Tamaseu i le Samoa News e faapea, o le alii Saina lenei ua tele tausaga o mau totogi i le fale lea, lea foi o loo faatautaia ai lana pisinisi o le faleoloa ma le faleaiga.
Na taua e le molimau e faapea, o le aso Tofi na te’a nei na agai atu ai le tama a lona tausoga e piki mai le tupe mo le totogi o le fale, peitai na fiu e tu’itu’i le faitoto’a e le’i tatalaina lava, sei vagana ai le taavale o loo tu i luma o le fale.
“Na toe alu atu le teine i le aso Faraile ma le aso Toonai e toe siaki le Saina mo le tupe o le rent, peitai na fiu foi e tuitui le faitotoa e lei tatalaina lava, o lea na ia viliina ai loa le ofisa o leoleo ananei i le taeao (taeao ananafi), ma o mai ai loa leoleo ua tatala le fale ma o i totonu, ma latou maua atu ai le alii Saina o loo maliu ai,” o le tala lea a le molimau.
Na taua e Tamaseu e faapea, o le alii Saina ua mali e na o ia lava lona aiga, ona ua tete’a ma lona toalua ma ua alu lava le fafine ma ave le la fanau e toalua.
“O le aso Sa na te’a nei na ma talanoa ai ma si tamaloa, ona ou fesili lea i ai poo a mai o ia, ae fai mai o ia ua ma’i, o le taimi mulimuli lena na gata mai ai le ma talanoaga ma le tamaloa,” o le molimau lea a Tamaseu.
Na taua e Tamaseu, o nisi o faafitauli sa ia maitauina i le aiga o le alii Saina lenei, e aofia ai le tapuni o lana faleoloa ina ua le mafai ona toe faafou le laisene, tipi le pili eletise, ma atonu o nisi ia o faafitauli ua mamafa i lona mafaufau ao nofo toatasi ai na o ia i lona aiga.
“O se tagata e filemu ma loto alofa i tagata, e iu ua faatele ona talepe e tagata lana faleoloa ma gaoi oloa ae finau pea o ia e fai lana pisinisi,” o nisi ia o uiga e manatua ai e Tamaseu le alii Saina ua maliu.


text:
LE ATAMAI ANAMUA E AOGĀ MO LE OLAGA I ASO NEI
Aua le Popole
MATAUPU SILISILI O LE TUSI PAIA: “Aua tou te popole i o outou ola.”—Mataio 6:25.
Le uiga: O le fetalaiga lenā a Iesu i lana Lauga i le Mauga. Ua taʻua i se lomifefiloi o le Tusi Paia, o le veape Eleni ua faaliliuina i le “popole,” e faasino atu i “faalogona masani o se tagata ona o le mativa, le fia ʻai ma isi faafitauli e na te fesagaʻia i aso taʻitasi.” E aofia ai foʻi i le popole le mafaufau i mea e ono tutupu i le lumanaʻi. O se faalogona masani ma talafeagai le popole i o tatou manaʻoga faaletino, ma le lelei o ē e pele iā i tatou. (Filipi 2:20) Peitaʻi ina ua fetalai Iesu i ona soo ia ʻaua neʻi popole,’ sa ia fautuaina i latou e ʻalofia le popole naʻuā po o le soona popole i mea a taeao, auā e aveesea ai le olioli o le asō.—Mataio 6:31, 34.
Po o aogā i aso nei? O se mea atamai lo tatou utagia o le fautuaga a Iesu. Aiseā? Na iloa mai i ni suʻesuʻega, a soona popole se tagata, o le a faaauau ona galue le faagasologa o loo pulea ai neula o le tino (sympathetic nervous system), ma e ono faapogaia ai “maʻi e pei o le puta papala, maʻi fatu, ma le maʻi sela.”
Na aumaia e Iesu se māfuaaga malosi e tatau ai ona ʻalofia le soona popole: E leai se aogā. Na fetalai Iesu: “O ai ea se tasi o outou e mafai e lona popole ona toe faaopoopo ni nai aso i lona olaga?” (Mataio 6:27) O le taulaʻi i o tatou popolega e lē mafai ona faaumiumi ai lo tatou ola e oo lava i sina vaega o se sekone, pe faaleleia ai foʻi o tatou olaga. E masani foʻi ona ese le tulaga o mea mai i le mea na tatou popole iai. O le auala lea na faaupu ai e se faitofā lenei manatu: “E maʻimau le taimi e popole ai i le lumanaʻi, ma e seāseā ona leaga le tulaga o mea i le lumanaʻi e pei ona tatou mafaufau i ai.”
E faapefea ona tatou ʻalofia le popole? Muamua, ia faatuatua i le Atua. Pe afai e saunia e le Atua meaʻai mo manufelelei ma faaofu fugālaau i lo latou matagofie, pe e na te lē saunia foʻi la mea e manaʻomia e tagata o loo faamuamua i o latou olaga le tapuaʻiga iā te ia? (Mataio 6:25, 26, 28-30) Lona lua, aua le popole mo le aso a taeao. Na fetalai Iesu: “Ia aua neʻi outou popole mo le aso a taeao, auā e iai foʻi popolega o le aso a taeao.” Pe e te lē ioe “e tofu lava le aso ma mea leaga e tutupu ai”?—Mataio 6:34.
O le utagia o le fautuaga atamai a Iesu, e mafai ona tatou ʻalofia ai mea e aafia ai le soifua mālōlōina. E sili atu i lenā, o le a tatou lagona ai le toʻafilemu lea e taʻua i le Tusi Paia, o le “filemu mai i le Atua.”—Filipi 4:6, 7.


text:
FAAOPOOPOGA
Le Upu Moni e Uiga i le Tamā, le Alo ma le Agaga Paia
O TAGATA e talitonu i le Tolutasi, latou te faapea mai e tolu peresona o le Atua—o le Tamā, le Alo ma le Agaga Paia. E tutusa uma lo latou malosi ma e leai so latou amataga. O lea la, o le talitonuga lenei o le Tolutasi, o le Atua le Tamā, le Atua le Alo ma le Atua le Agaga Paia ae e na o le toʻatasi le Atua.
O le toʻatele o tagata e talitonu i le Tolutasi, ua faapea mai e lē mafai ona latou faamatalaina lenei talitonuga. Ae latou te manatu o le aʻoaʻoga lenā a le Tusi Paia. E lelei ona mātau mai, e lē o taʻua lava i le Tusi Paia le upu “Tolutasi.” Ae po o taʻua ai le aʻoaʻoga o le Tolutasi? Ina ia tali lenā fesili, seʻi o tatou tilofaʻia se mau e masani ona faaaogā e tagata e lagolago ai lo latou talitonuga o le Tolutasi.
“O LE ATUA FOI LE UPU”
Ua faapea mai le Ioane 1:1 i le Tusi Paia Samoa o le tausaga 1969 (LF): “Sa i le amataga, le Upu, sa i le Atua le Upu, o le Atua foi le Upu.” Mulimuli ane i le mataupu lava lenā, ua taʻua manino ai e Ioane o “le Upu,” o Iesu lea. (Ioane 1:14) O lea la, ona ua taʻua faapea o le Atua o le Upu, ua manatu ai isi, o le Alo ma le Tamā o le Atua lava lenā.
Ia manatua, na tusia muamua le vaega lenei o le Tusi Paia i le gagana Eleni. Na faaliliuina mulimuli ane e le ʻaufaaliliu i isi gagana. Peitaʻi, e iai tagata faaliliu o le Tusi Paia e leʻi faaaogāina le faaupuga “o le Atua foi le Upu.” Aiseā? Ona o lo latou malamalamaga i le uluaʻi gagana Eleni, na latou manatu ai e tatau ona ese le auala e faaliliu ai le faaupuga “o le Atua foi le Upu.” E faapefea la ona faaliliuina? O nisi nei o faaaʻoaʻoga: “O se atua le Lokou [Upu].” (A New Translation of the Bible) “O le Upu o se atua.” (The New Testament in an Improved Version) “Sa i le Atua le Upu ma e tutusa o laʻua uiga.” (The Translator’s New Testament) E tusa ai ma nei faaliliuga, e lē o le Atua le Upu. * Na i lo lea, ona o le maualuga o lona tulaga iā i latou uma na faia e Ieova, ua taʻua ai le Upu o se “atua” (“a” laʻitiiti). O le uiga o le upu “atua” i inei, o “sē e malosi.”
SAʻILIʻILI ISI FAAMATALAGA MONI
E lē iloa e le toʻatele o tagata le gagana Eleni anamua. E faapefea la ona e iloa po o le ā moni lava le uiga o le tala a le aposetolo o Ioane? Seʻi manatu i le faaaʻoaʻoga lenei: O loo faamalamalama atu e se faiaʻoga se mataupu i lana vasega. E uma ane, e eseese malamalamaga o tamaiti e uiga i le mataupu. E faapefea ona foʻia e tamaiti lenā faafitauli? E mafai ona latou fesili atu i le faiaʻoga mo nisi faamatalaga. E lē taumatea, o le iloaina o nisi faamatalaga o le a fesoasoani iā i latou e malamalama atili ai i le mataupu. Ina ia malamalama foʻi i le uiga o le Ioane 1:1, e mafai ona e tilofaʻia le Evagelia a Ioane mo nisi faamatalaga i le tulaga o Iesu. O le iloaina o isi faamatalaga moni e uiga i lenei mataupu, o le a fesoasoani iā te oe e maua ai le malamalamaga saʻo.
O se faaaʻoaʻoga, ia manatu i upu na tusia e Ioane i le fuaiupu e 18, o le mataupu muamua: “E leai lava se tasi ua vaai i le Atua [o Lē e ona le malosi uma lava].” Peitaʻi ane, ua vāai tagata iā Iesu le Alo, auā na taʻua e Ioane: “Ua liu tino tagata le Upu [Iesu], sa mau foʻi o ia ma i tatou, na matou matamata i lona mamalu.” (Ioane 1:14, LF) E faapefea la ona avea le Alo ma Atua o Lē e ona le malosi uma lava? Na taʻua foʻi e Ioane, “sa i le Atua le Upu.” E faapefea ona taʻua sa i le Atua le Upu ae i le taimi e tasi, o le Atua o le Upu lava lenā? Na fetalai foʻi Iesu i le Ioane 17:3, i le eseesega o ia ma lona Tamā o i le lagi. Na taʻua e Iesu lona Tamā o “le Atua moni e toʻatasi.” I le faaiʻuga o lana tusi, na taaofaʻi ai e Ioane le mataupu i le faapea mai: “Ua tusia nei mea ina ia outou talitonu ai, o Iesu o le Keriso, o le Alo o le Atua.” (Ioane 20:31) Ia mātau mai, o loo taʻua Iesu o le Alo o le Atua ae lē o le Atua. O nei faamatalaga faaopoopo i le tusi o Ioane, ua faaalia ai le auala e ao ona tatou malamalama ai i le Ioane 1:1. O Iesu le Upu, o ia o “se atua” ma e ui ina maualuga lona tulaga ae e lē tutusa o ia ma le Atua o Lē e ona le malosi uma lava.
FAAMAUTINOA FAAMATALAGA MONI
Ia toe manatu i le faaaʻoaʻoga i le faiaʻoga ma lana vasega. Seʻi faapea ua uma ona faamalamalama atu e le faiaʻoga nisi faamatalaga, ae o loo faaauau pea ona lē mautonu isi tamaiti. O le ā le mea e mafai ona latou faia? E mafai ona latou fesili atu i se isi faiaʻoga, mo nisi faamatalaga i lea mataupu. A faamaonia e le faiaʻoga lona lua faamalamalamaga a le faiaʻoga muamua, ona aveesea ai lea o lagona lē mautonu o le toʻatele o tamaiti. Afai e te lē malamalama i faamatalaga a le aposetolo o Ioane e uiga i le faiā a Iesu ma le Atua o Lē e ona le malosi uma lava, e mafai ona e saʻiliʻili atu i se isi tusitala o le Tusi Paia mo nisi faamatalaga. O se faaaʻoaʻoga, ia tomānatu i mea na tusia e Mataio. E tusa ai o le gataaga o le lalolagi, na taʻua ai e Mataio fetalaiga a Iesu: “A o lea aso ma lea itula e lē iloa e se tasi, e oo lava i agelu i le lagi po o le Atalii, ua na o le Tamā lava.” (Mataio 24:36) E faapefea ona faamautinoa e lenei mau, o Iesu e lē o ia o le Atua o Lē e ona le malosi uma lava?
Na fetalai Iesu e tele atu mea ua silafia e le Tamā na i lo le Alo. Peitaʻi ane, afai o Iesu o le Atua o Lē e ona le malosi uma lava, e tatau la ona tutusa mea na te silafia ma mea e silafia e lona Tamā. O lea la, e lē mafai ona tutusa le Alo ma le Tamā. Ae ui i lea, atonu e faapea mai isi tagata: ʻE lua tulaga o Iesu. O loo fetalai Iesu i inei o se tagata.’ Ae afai e moni lenā manatu, ae ā la le agaga paia? Afai e tutusa le agaga paia ma le Atua le Tamā, aiseā la na lē taʻua ai e Iesu e iloa e le agaga paia mea ua silafia e le Tamā?
A o faaauau ona e suʻesuʻeina le Tusi Paia, o le a e masani ai i nisi mau o le Tusi Paia e uiga i lenei mataupu. O na mau, ua faamautinoa ai le upu moni e uiga i le Tamā, le Alo ma le agaga paia.—Salamo 90:2; Galuega 7:55; Kolose 1:15.


text:
LE MANATU O LE TUSI PAIA
Faatuatua
E faapea mai nisi o i latou o ni tagata lotu, peitaʻi e faigatā ona latou malamalama i le uiga o le “faatuatua.” O le ā le faatuatua? Aiseā e tāua ai?
O le ā le faatuatua?
TALA A NISI TAGATA E toʻatele tagata e manatu o se tasi e iai le faatuatua, o lona uiga o sē e taliaina se talitonuga e aunoa ma ni faamaoniga.
O se faataʻitaʻiga, seʻi manatu i se tagata lotu e faapea mai, “Ou te talitonu i le Atua.” Afai e fesiligia lenā tagata, “Aiseā e te talitonu ai i le Atua?” atonu e faapea mai, “O le auala lenā na ou ola aʻe ai” pe “O le auala lenā na aʻoaʻoina ai aʻu.” I tulaga faapea, e foliga mai e leai se eseesega tele o le iai o le faatuatua ma le vave ona talitonu i se manatu sesē.
LE MANATU O LE TUSI PAIA “O le faatuatua, o le faatalitali lea ma le mautinoa i mea ua faamoemoe i ai, o le faamaoniga manino lea o mea moni e ui ina e lē o vaaia.” (Eperu 11:1)
Ina ia faamautinoa faamoemoega o se tasi, e manaʻomia e lenā tagata ni māfuaaga maumaututū o na faamoemoega. Auā i le uluaʻi gagana, o le faaupuga ʻfaatalitali ma le mautinoa,’ e tele atu nisi mea e aofia ai nai lo o se faalogona po o se faamoemoega faivavale. O lea, o le faatuatua e aofia ai le mautinoa e faavae mai i ni faamaoniga maumaututū.
“O ona [le Atua] uiga lē vaaia, ua vaaia lava ia talu ona foafoaina le lalolagi, ona ua mafai ona vaaia i mea na faia, e oo foʻi i lona mana e faavavau ma lona tulaga o le Atua.”—Roma 1:20.
Aiseā e tāua ai le iai o le faatuatua?
LE MANATU O LE TUSI PAIA “A aunoa ma le faatuatua e lē mafai ona faafiafiaina ai o ia, auā o lē e faalatalata atu i le Atua, e tatau ona ia talitonu o loo soifua o ia, ma e na te tauia ē e matuā saʻili iā te ia.”—Eperu 11:6.
E pei ona taʻua, e toʻatele tagata e talitonu i le Atua ona sa aʻoaʻoina ai i latou. Atonu e latou te faapea mai ʻO le auala lenā na ou ola aʻe ai.’ Peitaʻi, e finagalo le Atua ia maua e i latou e tapuaʻi atu iā te ia, le mautinoa moni o loo soifua o ia ma e alofa mai. O se tasi lenā o māfuaaga ua faamatilatila ai i le Tusi Paia, e tatau ona tatou saʻili ma le filigā ina ia tatou iloa lelei o ia.
“Ia outou mafuta vavalalata atu i le Atua, ona mafuta vavalalata mai lea o ia iā te outou.”—Iakopo 4:8.
E faapefea ona e maua le faatuatua?
LE MANATU O LE TUSI PAIA
Ua taʻua i le Roma 10:17, “E tupu le faatuatua i mea ua faalogo i ai.” O le laasaga muamua i le atiaʻeina o le faatuatua i le Atua, o le ʻfaalogo’ i aʻoaʻoga moni a le Tusi Paia e faatatau iā te ia. (2 Timoteo 3:16)O le suʻesuʻeina o le Tusi Paia o le a fesoasoani iā te oe e maua ai tali manino i fesili tāua e pei o nei: O ai le Atua? O ā faamaoniga e iloa ai e iai moni o ia? O le ā le finagalo o le Atua mo le lumanaʻi?
E fiafia Molimau a Ieova e fesoasoani iā te oe e suʻesuʻe le Tusi Paia. E pei ona faailoa i la matou upega tafaʻilagi o le jw.org, “E fiafia Molimau a Ieova e aʻoaʻo tagata e faatatau i le Tusi Paia, ae matou te lē faamalosia se tasi e avea ma sui o la matou tapuaʻiga. Peitaʻi e matou te faailoa atu ma le faaaloalo aʻoaʻoga mai i le Tusi Paia ma amanaʻia le faitalia a le tagata lava ia i mea e talitonu ai.”
Ae o le manatu autū, e tatau ona faavae lou faatuatua i ni faamaoniga e te mātauina, a o e manatunatu i le moni o faamatalaga e te faitau ai i le Tusi Paia. O le faia faapea, ua e mulimuli ai i le faaaʻoaʻoga a tagata aʻoga o le uluaʻi senituri, o ē na “taliaina le upu ma le fiafia tele, ua latou matuā iloiloina Tusitusiga Paia i aso taʻitasi pe e moni nei mea.”—Galuega 17:11.
“O le ola e faavavau foʻi lenei, ia latou iloa oe, le Atua moni e toʻatasi, atoa ma lē na e auina mai, o Iesu Keriso.”—Ioane 17:3.
Faitau Atili
E Faapefea Ona E Mafuta Vavalalata Atu i le Atua?
Iloilo pe faamata e faafofoga le Atua i tatalo uma, e faapefea ona tatou tatalo, ma isi gaoioiga e mafai ona tatou faia ina ia mafuta vavalalata atu ai i le Atua.
O Fea e Tatou te Maua ai Tali o Fesili Tāua e Faatatau i le Olaga?
Pe e te filifilia le faasaienisi, faafilosofia po o le Tusi Paia?


text:
“Ia Tutū Mausalī i le Faatuatua”
“Ia tutū mausalī i le faatuatua, ma ia faamalolosi.”—1 KORI. 16:13.
PESE: 60, 64
1. (a) O le ā na tupu iā Peteru i le sami o Kalilaia? (Tagaʻi i le ata i luga aʻe o le matua.) (e) Aiseā na amata ai ona magoto Peteru?
SA TAUMAFAI le aposetolo o Peteru ma isi soo e alo atu lo latou vaa i le sami o Kalilaia i se pō matagi. Na faafuaseʻi ona latou iloa atu Iesu o loo savali i luga o le sami. Sa valaau atu Peteru iā Iesu pe e mafai ona savali atu iā te ia, ma ina ua valaau mai Iesu e alu atu, ona oso loa lea o Peteru i lalo ma le vaa ma savali atu i lona Matai a o sou le sami. E leʻi umi lava ae amata ona magoto ifo Peteru. Aiseā? Sa vaai atu o ia i le matagi ma fefe ai. Sa alaga atu Peteru iā Iesu, ma na vave ona tago mai Iesu ma faapea mai: “O oe lenā o lē e faatuatua itiiti, aiseā ua e masalosalo ai?”—Mata. 14:24-32.
2. O le ā o le a iloiloina i lenei mataupu?
2 Seʻi o tatou iloiloina ni vala se tolu o le mea na tupu iā Peteru lea e fesootaʻi atu i le faatuatua: (1) o le auala na faaalia muamua ai e Peteru le faatuatua i le lagolagosua a le Atua, (2) o māfuaaga na mou atu ai le faatuatua o Peteru, ma le (3) o le vala na fesoasoani iā Peteru e toe maua ai le faatuatua. O le iloiloina o nei manatu o le a tatou iloa ai le auala e tatou te ʻtutū mausalī ai i le faatuatua.’—1 Kori. 16:13.
FAATUATUA I LE LAGOLAGOSUA A LE ATUA
3. Aiseā na oso ese ai Peteru mai i le vaa, ma e faapefea ona talitutusa ma i tatou?
3 O le faatuatua, na oso ese ai Peteru mai i le vaa ma savali i luga o le sami. Na valaau atu Iesu iā Peteru, ma na ia talitonu o le a lagolagoina o ia e le mana o le Atua, e pei foʻi ona lagolagoina Iesu. I se tulaga talitutusa, o le faatuatua na tatou tuuina atu ai iā Ieova ma papatiso. Na valaaulia e Iesu i tatou e avea ma ona soo, ma ia mulimuli i ona tulaga aao. Sa tatou faatuatua iā Ieova ma Iesu, ona e tatou te talitonu o le a laʻua lagolagosua mai iā i tatou i so o se auala.—Ioa. 14:1; faitau le 1 Peteru 2:21.
4, 5. Aiseā e tāua ai le faatuatua?
4 E tāua tele le faatuatua. O le faatuatua na mafai ai ona savali Peteru i luga o le sami, o lo tatou faatuatua foʻi e mafai ona tatou faia ai mea e lē mafai ona tupu e tusa ai ma le vaaiga faaletagata. (Mata. 21:21, 22) O se faaaʻoaʻoga, o le toʻatele o i tatou e faia suiga tetele i o tatou olaga, ua faateʻia ai tagata e iloaina i tatou. Na fesoasoani mai Ieova iā i tatou a o tatou faia na suiga ona o lo tatou faatuatua iā te ia. (Faitau le Kolose 3:5-10.) Na uunaʻia i tatou e le faatuatua e tuuina atu iā Ieova, avea ma ana uō, o ni mea e lē mafai ona tatou faia i so tatou lava malosi.—Efe. 2:8.
5 O lo tatou faatuatua e faamalosia ai pea i tatou. O le faatuatua e mafai ai ona tatou teena osofaʻiga a lo tatou fili malosi o Satani. (Efe. 6:16) E lē gata i lea, o le faatuatuaina o Ieova e fesoasoani e tuuitiitia ai o tatou popolega a o feagai ma faigatā. Ua fetalai mai Ieova o le a ia tausia o tatou manaʻoga, pe a tatou faamuamua le Malo. (Mata. 6:30-34) Ae sili atu i lenā, o le a tatou maua ai le ola lea e faavavau, o se meaalofa e lē mafai ona maua i lo tatou lava malosi.—Ioa. 3:16.
O LE LĒ TAULAʻI ATU E MOU ATU AI LE FAATUATUA
6, 7. (a) O le ā e mafai ona faatusa i ai le matagi ma galu na savali ai i luga Peteru? (e) Aiseā e tatau ai ona tatou mataala i le ono faavaivaia o lo tatou faatuatua?
6 O le matagi ma galu o le sami na savali ai i luga Peteru, ua faatusa atu i tofotofoga ma faaosoosoga e tatou te fesagaʻia i la tatou auaunaga i le Atua. E tusa pe e matuā faigatā nei faafitauli, ae e mafai lava ona tatou tutū mausalī ona o le lagolagosua a Ieova. Manatua, e leʻi magoto Peteru ona o le matagi po o se galu telē. Seʻi toe mafaufau i le mea na tupu: “Ina ua vaai atu i le matagi malosi, ona fefe ai lea o ia.” (Mata. 14:30) Na mou atu le faatuatua o Peteru, ina ua ia lē taulaʻi atu iā Iesu. I se tulaga talitutusa, pe a tatou taulaʻi atu i ʻmatagi malolosi’ po o tatou faafitauli, ona amata lea ona tatou masalosalo i le fesoasoani a Ieova.
7 E tatau ona tatou mataala ona e ono mafai foʻi ona mou atu lo tatou faatuatua, auā ua faatusa e le Tusi Paia le faavaivaia po o le mou atu o le faatuatua i “le agasala o loo faigofie ona faalavelave mai iā i tatou.” (Epe. 12:1) E tusa ma le mea na tupu iā Peteru, e mafai ona vave faavaivaia lo tatou faatuatua pe a sesē le mea e taulaʻi i ai. E faapefea ona tatou iloa ua lamatia lo tatou faatuatua? Seʻi o tatou iloiloina nisi o fesili e mafai ona suʻesuʻeina ai i tatou.
8. E ono faapefea ona faasolo ina mou atu lo tatou faatuatua i folafolaga a le Atua?
8 Po o moni lava iā te aʻu folafolaga a le Atua e pei o le taimi muamua? O se faaaʻoaʻoga, ua folafola mai e le Atua o le a ia faaumatia lenei faiga o mea. Po ua amata ona mou atu lo tatou faatuatua i lenā folafolaga, ona ua tatou tosina atu i le tele o faafiafiaga a lenei lalolagi? Pe afai o lea, o le a amata ona tatou manatu e leʻi taitai oo mai le iʻuga. (Sapa. 2:3) O se isi faaaʻoaʻoga, ua folafola mai e le Atua o le a ia faamagaloina i tatou e ala i le togiola. Ae pe a lofitūina i tatou i faalogona nofosala ona o mea sesē na tatou faia, o le a amata ona tatou masalosalo po ua “soloiesea” e Ieova a tatou agasala. (Galu. 3:19) O le iʻuga, o le a mou atu lo tatou olioli i le auaunaga i le Atua ma taofia ai i tatou mai i le talaʻi atu.
9. O le ā e tupu pe a tatou saʻilia lo tatou lava lelei?
9 Po o oʻu filigā i le auaunaga i le Atua e pei o le taimi muamua? Na faailoa mai e Paulo o lo tatou galulue mamafa mo Ieova, e mafai ona tatou “mautinoa atoatoa ai i le faamoemoe e oo i le iʻuga.” Peitaʻi, o le ā e tupu pe a tatou saʻilia lo tatou lava lelei, e ala i le talia o se galuega e lelei le totogi ae aafia ai la tatou tapuaʻiga? O le a faavaivaia lo tatou faatuatua ma tatou “paiē” ai, ma itiiti ai mea e tatou te faia mo Ieova, e ui e tele atu mea e mafai ona tatou faia.—Epe. 6:10-12.
10. E faapefea ona faaalia lo tatou faatuatua i le Atua pe a faamagalo atu?
10 Po o faigatā ona ou faamagaloina i latou e faatigā mai? Pe a faatigā mai se tasi, atonu e tatou te faatāuaina o tatou faalogona ma taumafai e faasaʻo lenā tagata pe lē toe fia talanoa atu i ai. Ae e faaalia lo tatou faatuatua iā Ieova pe a tatou faamagalo atu. I le ā le itu? Pe a faatigā mai se tasi iā i tatou, e nofo aitalafu lenā tagata iā i tatou e pei lava ona tatou nofo aitalafu iā Ieova ona o a tatou agasala. (Luka 11:4, fpl.) Pe a tatou faamagalo atu i isi, e tatou te mautinoa o le a tatou maua ai le finagalo malie o le Atua, ma e sili atu ona tāua lenā mea nai lo o le toe taui atu o le leaga. Sa iloa e soo o Iesu e manaʻomia le faatuatua ina ia mafai ona faamagalo atu i isi. I le taimi na faatonu ai e Iesu i latou e faaauau ona faamagalo atu, sa latou talosaga mai: “Ia e faatuputeleina lo matou faatuatua.”—Luka 17:1-5.
11. Aiseā e tatou te ono lē mauaina ai aogā mai i fautuaga faale-Tusi Paia?
11 Po ou te faaseā pe a maua fautuaga faale-Tusi Paia? Ia uaʻi atu i le aogā o le fautuaga, nai lo o le uaʻi atu i le itu lē lelei o le fautuaga po o lē foʻi na aumaia le fautuaga. (Faata. 19:20) Ia aua neʻi misia lenā avanoa e faaōgatusa ai o tatou manatu ma le finagalo o Ieova.
12. O le ā ua faaalia ai pe a faaauau ona tatou faitio i ē ua faaaogā e Ieova e taʻitaʻia ona tagata?
12 Po o oʻu faitio i uso tofia i le faapotopotoga? Sa amata ona muimui tagata Isaraelu iā Mose ma Arona, ina ua latou uaʻi atu i lipoti lē lelei a sipai e toʻasefulu. Na fesili atu Ieova iā Mose: “O le ā foʻi le umi e latou te lē faatuatua mai ai iā te aʻu?” (Nu. 14:2-4, 11) O le muimui o tagata Isaraelu na faaalia ai lo latou lē faatuatuaina o le Atua, o lē na tofiaina Mose ma Arona. I se tulaga talitutusa, pe a faaauau ona tatou faitio i ē ua faaaogāina e Ieova e taʻitaʻia ona tagata, e faailoa atu ai le vaivai o lo tatou faatuatua i le Atua.
13. Aiseā e lē tatau ai ona tatou lotovaivai pe a mātauina se vaega o loo vaivai ai lo tatou faatuatua?
13 Aua neʻi o tatou lotovaivai pe a māeʻa ona iloilo i tatou lava, ma mātauina ai se vaega o loo vaivai ai lo tatou faatuatua. E oo lava i le aposetolo o Peteru sa fefe ma masalosalo o ia. Sa faaauau foʻi ona aʻoaʻia e Iesu ona aposetolo ona o le “faatuatua itiiti.” (Mata. 16:8) Ia tāmau i o tatou mafaufau se lesona mai i le mea na tupu iā Peteru, ma le gaoioiga na ia faia ina ua mou atu lona faatuatua ma amata ona magoto ifo i le sami.
TAULAʻI ATU IĀ IESU E FAAMALOSIA AI LE FAATUATUA
14, 15. (a) O le ā na faia e Peteru ina ua amata ona magoto ifo i le sami? (e) E faapefea ona tatou “vaavaai totoʻa” atu iā Iesu e ui e tatou te lē o vāaitino atu iā te ia?
14 Sa ono mafai ona toe foʻi Peteru i le vaa, ina ua vaai atu i le matagi ma amata ona magoto ifo i le sami. Sa lelei lana aau, ma atonu o le gaoioiga muamua lenā e tau i ai lona mafaufau. (Ioa. 21:7) Ae nai lo o le faalagolago iā te ia lava, sa ia taumafai e toe taulaʻi atu iā Iesu ma talia lana fesoasoani. E tatau ona tatou mulimuli i le faaaʻoaʻoga a Peteru, pe a tatou iloa ua amata ona vaivai lo tatou faatuatua. E faapefea ona tatou faia lenā mea?
15 E pei ona taumafai Peteru e toe taulaʻi atu lana vaai iā Iesu, e tatau foʻi ona tatou “vaavaai totoʻa atu iā Iesu o le Sui Sili, ma o Lē e faaatoatoaina lo tatou faatuatua.” (Faitau le Eperu 12:2, 3.) E lē mafai ona tatou vāaitino atu iā Iesu e pei o Peteru. Peitaʻi, e mafai ona tatou “vaavaai totoʻa” iā Iesu e ala i le iloilo o ana aʻoaʻoga ma gaoioiga ma taumafai e mulimulituʻi i ai. Seʻi o tatou iloiloina nisi o laasaga e mafai ona tatou mulimuli ai i le faaaʻoaʻoga a Iesu. O le faia faapea, o le a tatou maua ai le fesoasoani e faamalosia ai lo tatou faatuatua.
16. O le ā le auala e suʻesuʻe ai le Tusi Paia e mafai ona atiaʻe ai lo tatou faatuatua?
16 Ia faamalosia lou maufaatuatuaina o le Tusi Paia. Sa mautinoa e Iesu o le Tusi Paia o le Afioga a le Atua, lea e maua ai le taʻitaʻiga sili i le olaga. (Ioa. 17:17) E tatau ona tatou faitauina le Tusi Paia i aso taʻitasi, ia suʻesuʻe ma manatunatu loloto i mea ua tatou aʻoaʻoina, ina ia mulimuli ai i le faaaʻoaʻoga a Iesu. E tatau foʻi ona tatou saʻiliʻili loloto i mataupu e ono iai ni a tatou fesili. O se faaaʻoaʻoga, e mafai ona faamalosia lo tatou mautinoa ua matuā lata mai lava le iʻuga o lenei faiga o mea, e ala i le suʻesuʻeina o faamaoniga faale-Tusi Paia ua tatou ola i aso e gata ai. Ia faamalosia lo tatou maufaatuatuaina o folafolaga a le Tusi Paia mo le lumanaʻi, e ala i le suʻesuʻeina o le tele o valoaga ua faataunuuina. Ia atiaʻe lo tatou maufaatuatuaina o le tāua o le Tusi Paia, e ala i le iloiloina o faaaʻoaʻoga a i latou ua faaleleia e le Tusi Paia o latou olaga. *—1 Tesa. 2:13.
17. Aiseā na mafai ona tumau faamaoni Iesu e ui i tofotofoga ogaoga, ma e faapefea ona e faaaʻoaʻo iā te ia?
17 Taulaʻi atu i faamanuiaga ua folafola mai e Ieova. O le taulaʻi atu o Iesu i “le olioli sa i ona luma,” sa mafai ai ona ia tumau faamaoni e ui i tofotofoga ogaoga. (Epe. 12:2) E leʻi tosina ese o ia i mea na ofo mai e le lalolagi. (Mata. 4:8-10) E mafai ona tatou mulimuli i le faaaʻoaʻoga a Iesu e ala i le manatunatu loloto i folafolaga matagofie a Ieova mo i tatou. Ia faaāta i lou mafaufau lenā taimi, ma tusi i lalo ni faamatalaga po o ni ata o mea e te manaʻo e fai pe a aveesea e le Atua lenei faiga leaga o mea. Ia fai sau lisi o tagata e te fia feiloaʻi ai pe a toe faatutū mai ma mataupu e te fia talanoa ai iā i latou. Ia vaai i nei folafolaga e lē gata e mafai ona aafia ai tagata lautele, ae e mafai ona e aafia moni ai lava.
18. E faapefea ona fesoasoani le tatalo e faamalosia ai lo tatou faatuatua?
18 Ia tatalo e faatuputele lou faatuatua. Na aʻoaʻo e Iesu ona soo ina ia tatalo iā Ieova mo le agaga paia. (Luka 11:9, 13) Ia tatalo e faamalosia lo tatou faatuatua, o se tasi lea o vala o le fua o le agaga paia. Ia patino a tatou talosaga mo le fesoasoani a le Atua ina ia foʻia nisi vala e ono faavaivaia ai lo tatou faatuatua, e pei o le faigatā ona faamagalo atu.
19. O ā ni vala e tatau ona tatou mafaufau i ai pe a saʻilia ni aumea?
19 Ia aufaatasi ma tagata faatuatua. Sa filifilia lelei e Iesu ana uō, aemaise i latou na ia vavalalata atu i ai. Na faamaonia le faatuatua ma le faamaoni o ana aumea vavalalata po o ona aposetolo, e ala i le usiusitaʻi i ana faatonuga. (Faitau le Ioane 15:14, 15.) O lea, pe a filifili a tatou aumea, ia saʻili atu i tagata e faaalia lo latou faatuatua e ala i le usiusitaʻi iā Iesu. Ia manatua, o se tasi o vala o faauōga lelei o le lelei lea o fesootaʻiga, e tusa pe e aofia ai le avatuina ma le taliaina o fautuaga.—Faata. 27:9.
20. O ā aogā o le taumafai e atiaʻe le faatuatua o isi?
20 Ia fesoasoani e faamalosia le faatuatua o isi. Na atiaʻe e Iesu le faatuatua o ona soo e ala i ana upu ma gaoioiga. (Mare. 11:20-24) E tatau ona tatou mulimuli i lana faaaʻoaʻoga, auā o le fesoasoani e atiaʻe le faatuatua o isi e faamalosia ai foʻi i tatou. (Faata. 11:25) Pe a tatou talaʻi pe aʻoaʻo atu, ia faamatilatila faamaoniga o loo soifua le Atua, o loo ia manatu mamafa mai iā i tatou, ma o le Tusi Paia o lana Afioga lea. Ia fesoasoani i uso ma tuafāfine e faamalosia lo latou faatuatua. Pe a e iloa nisi ua amata ona faitio i uso tofia, aua le vave ona ʻalofia i latou. Nai lo o lea, ia fesoasoani iā i latou i se auala faautauta ina ia toe faamalosia lo latou faatuatua. (Iuta 22, 23) Pe afai o loo e aʻoga ma o loo talanoaina ai le aʻoaʻoga o le evolusione, ia lototele e puipui lou faatuatua i le foafoaga, ma atonu e faateʻia oe i aafiaga o au upu i isi.
21. O le ā ua folafola mai e Ieova iā i tatou?
21 O le fesoasoani a Ieova e ala mai iā Iesu na mafai ai ona manumalo Peteru i le fefe ma le masalosalo, ma na avea ai o ia ma faaaʻoaʻoga mataʻina o le faatuatua mo uluaʻi Kerisiano. I se tulaga talitutusa, e fesoasoani mai foʻi Ieova ina ia tatou tutū mausalī i le faatuatua. (Faitau le 1 Peteru 5:9, 10.) E tele taumafaiga e atiaʻe ai le faatuatua, ma o le a tauia e Ieova a tatou taumafaiga.
^ pala. 16 O se faaaʻoaʻoga, tagaʻi i le faasologa o mataupu “Suia e le Tusi Paia Olaga” o loo i le lomiga o Le Olomatamata mo le lautele.


text:
Vaega 46
1–2, O toeaina e taitaia sauniga e pei ona taitai ai e le Agaga Paia; 3–6, E lē tatau ona taofia tagata sailiili faamaoni mai sauniga faamanatuga; 7–12, Ole atu i le Atua ma saili meaalofa a le Agaga; 13–26, Ua tuuina mai se lisi o ni isi o ia meaalofa; 27–33, Ua tuuina mai i taitai o le Ekalesia le mana e iloa ai meaalofa a le Agaga.
1 Faalogo mai ia, outou e tagata o laʼu ekalesia; aua e moni Ou te fai atu ia te outou, sa tautala atu ia te outou i nei mea mo lo outou alelei ma aoaoga.
2 Ae e ui i na mea ua tusia, sa tuu atu pea i taimi uma i atoeaina o laʼu ekalesia mai le amataga, ma o le a faapea lava e faavavau, e etaitai sauniga uma e pei ona faatonu ma taitaia ai i latou e le Agaga Paia.
3 E ui i lea ua poloaiina outou ia aua lava neʼi atulia ese soo se tasi mai ia outou sauniga faitele, e fai i luma o le lalolagi.
4 Ua poloaiina foi outou ia lē tulia ese i fafo soo se tasi e auai i le aekalesia mai ia outou sauniga faamanatuga; e ui i lea, afai ua agasala se tasi, eʼaua neʼi taumafa o ia seia faia e ia se faaleleiga.
5 Ma Ou te toe fai atu ia te outou, aua tou te tuli ese i fafo o a outou sauniga faamanatuga soo se tasi o e o loo saili ma le faamaoni le malo—ua Ou tautala atu lenei mea e faatatau ia i latou o e ua lē o le ekalesia.
6 Ma Ou te toe fai atu ia te outou, e faatatau ia outou asauniga faamauga o papatisoga, afai e i ai ni isi e lē o le ekalesia, o loo saili ma le faamaoni i le malo, aua tou te tutulia i latou i fafo.
7 Ae ua poloaiina outou i mea uma ia aole atu i le Atua, o lē na te foai tele mai; ma o mea e molimau atu ai le Agaga ia te outou ua faapea lava ona ou loto ia outou faia i le epaia atoatoa o le loto, ma savavali saʼo i oʼu luma, ma imanatunatu i le iuga o lo outou olataga, ma faia mea uma faatasi ma le tatalo ma le ofaafetai, ina ia lē ufaaseseina outou e agaga leaga, po o mataupu faavae a ftiapolo, po o gpoloaiga a tagata; aua o ni isi e ā tagata, ma o isi e ā tiapolo.
8 O le mea lea, ia faaeteete neʼi faaseseina outou; ma ina ia lē faaseseina outou, ia outou asaili ma le faamaoni meaalofa silisili ona lelei, ma manatua pea le pogai ua tuuina mai ai;
9 Aua e moni ou te fai atu ia te outou, ua tuuina mai ia meaalofa mo le lelei o i latou o e e alolofa mai ia te aʼu ma tausi i aʼu poloaiga uma, ma ia o lē ua saili na te faia faapea; ina ia aoga ia i latou uma o e e saili pe ole mai ia te aʼu, o e e ole mai ae lē mo se afaailoga ina ia mafai ona latou efaaaogaina i lo latou tuinanau.
10 O lenei foi, e moni ou te fai atu ia te outou, ou te manao ia outou manatua pea, ma taofi pea i o outou amafaufau po o a ia emeaalofa, ua tuu atu i le ekalesia.
11 Aua ua lē tuʼuina atu i tagata uma meaalofa uma; ona e tele meaalofa, ma e tuu atu e le Agaga o le Atua i tagata ataitoatasi se meaalofa.
12 I ni isi ua tuuina mai i ai se tasi, ma i isi ua tuuina atu i ai se isi, ina ia mafai ona manuia ai o tagata uma.
13 I ni isi ua tuuina mai i ai e le Agaga Paia ia latou ailoa o Iesu Keriso o le Alo o le Atua, ma sa faasatauroina o ia mo agasala a le lalolagi.
14 I ni isi ua tuuina mai i ai ia atalitonu ia latou upu, ina ia mafai foi ona latou maua o le ola e faavavau pe afai latou te faamaoni pea.
15 O lenei foi, ua tuuina mai i ni isi e le Agaga Paia ia latou iloa le aeseesega o pulega, e pei ona finagalo malie i ai le Alii lava e tasi, e tusa ai ma le finagalo o le Alii, i le faatatau o ona alofa mutimutivale e tusa ma tulaga o le fanauga a tagata.
16 O lenei foi, ua tuuina mai e le Agaga Paia i ni isi ia latou iloa le eseesega o faiga, pe mai le Atua, ina ia mafai ona tuuina mai o faaaliga a le Agaga i tagata taitoatasi ina ia manuia ai.
17 O lenei foi, e moni ou te fai atu ia te outou, ua tuuina mai e le Agaga o le Atua i ni isi, le upu o le apoto.
18 I se tasi ua tuuina mai i ai le upu o le amalamalama, ina ia mafai ona aʼoaoina o tagata uma ia atamamai ma ia latou maua le malamalama.
19 O lenei foi, ua tuuina mai i ni isi ia latou maua le afaatuatua e faamalolo ai;
20 Ma i isi ua tuuina mai i ai ia latou maua le faatuatua e afaamalolo atu ai.
21 O lenei foi, ua tuuina mai i ni isi le faia o avavega;
22 Ma i isi ua tuuina mai i ai e avavalo;
23 Ma i isi le ailoaina o agaga.
24 O lenei foi, ua tuuina mai i ni isi e tautala i agagana;
25 Ma i le tasi ua tuuina mai i ai le faaliliuga o gagana.
26 Ma o nei ameaalofa uma ua mai i le Atua, mo le manuia o efanau a le Atua.
27 Ma i le aepikopo o le ekalesia, ma ia i latou faapena e tofia ma faauu e le Atua e leoleo i le ekalesia ma avea ma toeaina i le ekalesia, o le a tuuina atu ia te i latou ia latou eiloa ia meaalofa uma neʼi i ai se tasi i totonu o outou e fai mai ua ia te ia ia mea ae ua lē ā le Atua.
28 Ma o le a oo mai o le a maua i le Agaga o ia o lē e ole atu i le aAgaga;
29 Ina ia mafai ona tuuina mai o ia meaalofa uma i ni isi, ina ia mafai ona i ai o se ulu, ina ia mafai ona manuia ai tagata uma.
30 O ia o lē e aole atu i le eAgaga, e ole atu o ia e tusa ai ma le ifinagalo o le Atua; o lea e faia ai e pei lava ona ole atu ai o ia.
31 O lenei foi, ou te fai atu ia te outou, e ao ona faia o mea uma o soo se mea lava tou te faia i le Agaga, i le suafa o Keriso;
32 Ma e ao ina outou afaafetai atu i le Atua i le Agaga mo soo se faamanuiaga ua faamanuiaina ai outou.
33 Ma e ao ina outou faia e lē aunoa le aamiomama ma le epaia i oʼu luma. Ia faapea lava. Amene.


text:
You are here
Others
Management Plans
Apai, Manono-tai Village Fisheries Management Plan_1996
Apolima-uta Village Fisheries Management Plan_2003
O le afioaga o Apolima Uta e i le itu i matu i sisifo o le motu o Upolu. O lona faitauaofai e tusa ma le 500, eaofia ai matai, tina ma tamaitai, aumaga ma tamaiti. O lenei aofaiga e le o faitaulia ia i latou ua faimalaga atui atunuu i fafo ma aumau ai i Niusila, Ausetalia, Amerika ma isi atunuu.
O Apolima Uta e i ai lona aau e mai lava i le itu i Sasae seia paia le itu i Sisifo. O lona mamao pea ma le 1/2 maila. O le umi o le aau pea ma le 500 mita mai le matafaga. O le vaega pito i loloto o le aloalo e tusa ma le 5 mita i taimi e sua ai le tai ae ½ mita nisi o vaega
o le gataifale, a o nisi vaega e ali atoa le alititai pe a oo ina pe le tai.
Aufaga Village Fisheries Management Plan_2001
O le afioaga o Aufaga e i le itu i Sasae o le motu o Upolu ma lona faitauaofai e tusa ma le 1,000 aofia ai matai, tina ma tamaitai, aumaga ma tamaiti. E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O Aufaga e i ai lona a'au e mai lava i le itu i sasae seia paia le itu i sisifo. O le umi o le a'au e pea ma le 20-50 mita mai le matafaga. O le mamao o le aau mai le matafaga e tusa ma le 1-2 mita. O le vaega pito loloto o le aloalo e tusa ma le 50-200m i taimi e sua ai le tai ae 50-200m nisi o vaega o le gataifale pea oo ina pe le tai i taimi ae le i afaina i afa.
Fagalii Village Fisheries Management Plan_1998
Faleu, Manono-uta Village Fisheries Management Plan_2009
O le afioaga o FALEU-MANONO e i le itu i Matu i Sísifo o le motu o Upolu, ma o se tasi o afioaga o le Itumalo o Aiga i le Tai. E matagofie ona laufanua ma lona atufalega faapea foi le talafatai o le gataifale.
O fuafuaga faataatitia i lenei Tusi Taiala e unaia ai le vaai a lelei aemaise le pulea ma le fuafua tatau o le faaaogaina o le tamaoaiga o le gataifale ma le siosiomaga o FALEU-MANONO.
Fasitoo-tai Village Fisheries Management Plan_1998
O le afioaga o Fasitoo-Tai e i le itu i saute i sasa’e o le motu o Upolu ma lona faitauaofai e tusa ma le 1,450-1,500 aofia ai matai, tina ma tamaitai, aumaga ma tamaiti. E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O Fasitoo-Tai e i ai lona a'au e mai lava i le itu i sasae seia paia le itu i sisifo i le mamao pea ma le 700-800 mita. O le umi o le a'au e pea ma le 200-300 mita mai le matafaga. O le vaega pito loloto o le aloalo e tusa ma le 30 futu i taimi e sua ai le tai ae 30 futu nisi o vaega o le gataifale pea oo ina pe le tai.
Fasitoo-tai Village Fisheries Management Plan_UPDATED 2009
O FASITOO-TAI ua leva ona auai i le Polokalame lenei ma fausia, ai la latou Taiala lenei seia oo ina pasia i le aso 04 o Iuni 1998. Ua maea foi ona fausia tulafono e malu puipuia ai le soona fagotaina faasolitulafono o le gataifale. E iai nisi o faamanuiaga sa tuuina muamua i le afioaga e pei o atinae faisua, faailogaina o le Faasao o le Gataifale, aoaoga i tomai eseese faa-faigafaiva faapea le pasiaina o tulafono laiti mo le afioaga.
O le masina o Mati i le 2009, sa toe talosagaina ai e le Tofi pulenuu o le afioaga le Vaega o Faigafaiva ina ia fesoasoani mo le toe faatinoina o le Polokalame i totonu o FASITOO-TAI.
Sa talia lelei lenei talosaga ma atofaina loa se fonotaga mo le toe iloiloina ma le faaleleia o fuafuaga ma tulafono o le Tusi Taiala lenei.
Fuailoloo, Mulifanua Village Fisheries Management Plan_1999
O le afioaga o Fuailolo’o e i le itu i matu i sisifo o le motu o Upolu ma o le faitauaofai o ona tagatanuu e tusa ma le 2000, e aofia ai matai, tina ma tamaitai, aumaga ma tamaiti. E le o faitaulia ai i latou ua malaga atu i atunuu i fafo e pei o Niu Sila, Ausetalia, Amerika, ma isi.
O Fuailolo’o, e iai lona aau e amata mai lava i le itu i sasae se’ia pa’ia le itu i sisifo, i le mamao pe a ma le afa maila (1/2 maila). O le umi o le aau, pe a ma le tasi ma le afa maila (1 ½ maila). O le vaega pito i loloto o le aloalo e tusa ma le 10 – 18 futu i taimi e pe ai le tai, ae 10 – 12 futu le loloto o vaega pito i sili ona papau.
Lalovi-i-Mulifanua Village Fisheries Management Plan_1999
O le autu lenei sa faatalatalanoaina ma malilieautasi i ai vaega taitasi o le afioaga:
1. Ina ia puipuia le siosiomaga o le gataifale ma,
2. Toe faatupulaia le tamaoaiga o le gataifale mo tupulaga o le lumana’i
O lenei tapenaga sa saunia lava e alii ma faipule ma tagatanuu o Lalovi faatasi ai ma le lagolagosua a le Ofisa o Faigafaiva, o le Matagaluega o Faatoaga ma Faigafaiva.
Lepa Village Fisheries Management Plan_2002
Aofa’iga
Leusoalii Village Fisheries Management Plan_2001
O le Polokalame o le Faasao na amataina e le Malo e tauala mai leai le auaunaga a le Ofisa o Faigafaiva i le tausaga e 1995. I le amataga mai la o lenei polokalame sa faapea ona lagolago malosi ai le Malo o Ausetalia e auala ma i lana AusAID i le faa-tupeina
mo le 5 tausaga seia oo mai i le tausaga e 2000 ma faamuta ai loa lana fesoasoani. Peitai na e lei faamuta ai i lea tausaga ona sa tauaveina loa e le Malo o Samoa le faatupeina o lenei polokalame taua. I le taimi nei, ua oo atu le aofaiga i le 85 nuu ma afioaga
Matatufu Village Fisheries Management Plan_2007
O le autu sa fa’atalatalanoaina ma malilie autasi ai le Pule mamalu a Alii ma Faipule faatasi ma le Komiti a Tina o le Afio’aga o Matatufu i taimi o faatalatalanoaga o le:
“Puipuiga o le Siosiomaga o le Gataifale ma le toe faatupulaia o i’a ma figota mo tupulaga ole
O le Afio’aga o Matatufu e i le itu i saute i sasae o le motu o Upolu ma o lona faitauaofai e tusa ma le 700 aofia ai Matai, Tina ma Tamaitai, Aumaga ma alo ma fanau. E le o aofia ai i latou ua faimalaga atu i atunuu i fafo ma aumau ai.
Matautu, Falealili Village Fisheries Management Plan_2009
O le polokalame o le faasaoina ma pulea tatauina o le gataifale o Samoa na amata mai e le Ofisa o Faigafaiva i le tausaga 1995 i le faatupega mai le Malo Ausetalia (AusAid) mo le lima tausaga. E faataua ai le fesootaiga ma le galulue soosoo tauau ma afioaga aua le faatuina o latou ogasami faasao. O taualumaga o le polokalame e aofia ai le soalaupuleina ma le fausiaina o se Tusi Taiala e tamauina ai fuafuaga faataatitia a le afioaga faapea le Ofisa o Faigafaiva.
O se tasi o autu taua o lenei polokalame o le toe tapu’e mai lea o tamaoaiga ma faaaoga tatau punaoa o le gataifale ma le sami ina ia maua pea aua tupulaga lalovaoa o Samoa. O le puleaina ma le lelei o lenei polokalame faasao i nuu, e i lima ma aao o afioaga lava o lo o faaaogaina nei punaoa ma tamaoaiga.
Matautu, Faleapuna Village Fisheries Management Plan_1998
O le autu lenei sa faatalatalanoaina ma malilie autasi iai vaega taitasi o le afioaga
Ina ia Puipuia le Siosiomaga o le Gataifale.
Toe faatupulaia I’a ma Figota mo tupulaga o le lumanai.
Matautu, Falelatai Village Fisheries Management Plan_2004
Matautu-uta, Lefaga Village Fisheries Management Plan_2008
O le afioaga o Matautu Lefaga e i le itu i saute i sisifo o le motu o Upolu. O lona faitauaofai (Matagaluega o Numera Faamaumauina) e 850 e tusa ai ma le Ripoti o Faamaumauga 2001.
O lenei aofaiga e aofia ai matai, tina ma tama’itai, aumaga faapea alo ma fanau laiti. E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O lenei afioaga e mamalu tele ana pulega aua e puleaina e le Fono a Alii ma Faipule o le afioaga. O le aumaga e lava saunia i taimi uma aua le tautuaina o matai, o tina latou te avatua fautuaga lelei mo ni mataupu tau lotoifale o le afioaga.
E tele ituaiga faigafaiva e mafai ona faatinoina i le aloalo o le afioaga. O nisi o nei ituaiga faigafaiva e i ai
Moamoa, Faleasiu Village Fisheries Management Plan_1996
O le afioaga o Moamoa-Faleasiu e i le itu i saute i sasa’e o le motu o Upolu. O lona faitauaofai e i le va o le 3,300- 3,700 tagata e aofia ai matai, tina ma tamaitai, aumaga faapea alo ma fanau laiti. E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O Moamoa e i ai lona a'au e mai lava i le itu i sasae se ia paia le itu i sisifo i le umi e pe a ma le 300 mita. O le umi o le a'au e pe a ma le 250 mita mai le matafaga. O le vaega pito loloto o le aloalo e tusa ma le 2.5 mita i taimi e sua ai le tai, ae 1 mita nisi o vaega o le gataifale pea oo ina pe le tai.
Nofoalii Village Fisheries Management Plan_1997
O le afioaga o Nofoalii e i le itu i matu i Sísifo o le motu o Upolu. O lona faitau aofai e tusa lea ma le 1,700 i le 1,750 tagata e aofia ai matai, tina ma tamaitai, aumaga, faapea alo ma fanau laiti. O lenei aofaiga e le o aofia ai i latou ua faimalaga atu i atunuu i fafo e aumau ma nonofo ai.
O Nofoalii e i ai lona a'au e mai lava i le itu i sasae seia paia le itu i sisifo i le umi e pe a ma le 300 mita. O le umi o le a'au e pe a ma le 250 mita mai le matafaga. O le vaega pito loloto o le aloalo e tusa ma le 2.5 mita i taimi e sua ai le tai, ae 1 mita nisi o vaega o le gataifale pea oo ina pe le tai.
Puapua Village Fisheries Management Plan_1997
Safaatoa Village Fisheries Management Plan_1997
Faamatalaga o foliga vaaia faa-natura o le AfioagaFAALAUAITELE: O le faitau aofai o tagatanuu o Safaatoa 3000 i le 4000.
Fuaina o le umi o Safaatoa (mita) e tusa ma le 500 mita
Saleapaga Village Fisheries Management Plan_2001
O lenei fuafuaga o le Pulega o le Siosiomaga o le Gataifale ma le Va’aia Lelei o i’a ma figota ua saunia e le Pule Mamalu a Alii ma Faipule ma tagata o le afio’aga o Saleapaga faatasi ai ma le fesoasoani lagolago a le Vaega o Faigafaiva o le Matagaluega o Faatoaga ma Faigafaiva.
Saleilua, Falealili Village Fisheries Management Plan_2009
O le autu lenei sa faatalatalanoaina ma malilieautasi i ai vaega uma o le afioaga o SALEILUA:
Ia vaaia lelei ma pulea tatau le siosiomaga o le gataifale ;
Toe faatupulaia punaoa ma tamaoaiga o le gataifale mo tupulaga i le lumanai.
Puipuia ma faasaoina togatogo ma ona tamaoaiga
O le afioaga o SALEILUA e i le itu i Saute o le motu o Upolu, ma o se tasi o afioaga o le Itumalo o Falealili. E matagofie ona laufanua ma lona atufalega faapea foi le talafatai ole gataifale.
O le afioaga o SALEILUA e tu matafaga ma e gatasi maualalo lona laufanua. O lenei afioaga e iai lona a'au pe a ma le 300 mita le umi. O le mamao o le a'au mai le matafaga pe tusa ma le 800 mita. O le vaega e aupito sili ona loloto o le aloalo pe a pe eleele le tai e
Salesatele Village Fisheries Management Plan_2007
O le afioaga o Salesatele i Falealili e i le itu i saute i sasa’e o le motu o Upolu. O lona faitauaofai e tusa lea ma le 450 tagata e aofia ai matai, tina ma tamaitai, aumaga, alo ma fanau laiti. E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O Salesatele e i ai lona a'au e mai lava i le itu i sasae seia paia le itu i sisifo i le umi e pea ma le 300 mita. O le umi o le a'au e pea ma le 250 mita mai le matafaga. O le vaega pito loloto o le aloalo e tusa ma le 2.5 mita i taimi e sua ai le tai, ae 1 mita nisi o vaega o le gataifale pea oo ina pe le tai.
Salua, Manono-tai Village Fisheries Management Plan_1996
Samatau Village Fisheries Management Plan_1998
E tele ituaiga faigafaiva e mafai ona faatinoina i le aloalo o le afioaga o Samatau. O nisi o nei ituaiga faigafaiva e i ai matatao, uaua malau (toso), ma le faaaogaina o upega (e tele ina faatinoina e alii) mo le fofoga taumafa a le aiga pe faatau foi. O le aoina ma le eliina o figota i luga o le aau o le galuega patino lava lea a tina ma le fanau mo taumafa a le aiga.
O le faatinoina o faigafaiva-le-talafeagai e i ai fanaia, ava-niu-kini ma vailaau oona ua matua faasaina lava i lalo o le pulega mamalu a Alii ma Faipule. E tutusa lelei lava ma le faaaogaina o tane maulu ma mea manava (SCUBA) i fagotaga ua matua faasaina lava ona toe faatinoina i gataifale o le afioaga.
Saoluafata Village Fisheries Management Plan_1998
O le Polokalame o le Faasao na amataina e le Malo e tauala mai leai le auaunaga a le Ofisa o Faigafaiva i le tausaga e 1995. I le amataga mai la o lenei polokalame sa faapea ona lagolago malosi ai le Malo o Ausetalia e auala ma i lana AusAID i le faa-tupeina mo le 5 tausaga seia oo mai i le tausaga e 2000 ma faamuta ai loa lana fesoasoani. Peitai na e lei faamuta ai i lea tausaga ona sa tauaveina loa e le Malo o Samoa le faatupeina o lenei polokalame taua. I le taimi nei, ua oo atu le aofaiga i le 85 nuu ma afioaga ua faatinoina
Sapini-i-Faga Village Fisheries Management Plan_2006
Autu
“Puipuiga o le Siosiomaga o le Gataifale ma le toe faatupulaia o i’a ma figota mo tupulaga ole lumanai.” - O le autu lena sa fa’atalatalanoaina ma malilie autasi ai vaega e tolu o le Afio’aga o Sapini i taimi o faatalatalanoaga.
Faamatalaga e uiga i le Afio’aga
O le Afio’aga o Sapini i Faga e i le itu i Matu i Sasae o le motu o Savai’i ma o lona faitauaofai e tusa ma le 250 aofia ai Matai Tina ma Tamaitai, Aumaga ma tamaiti. E le o aofia ai i latou ua faimalaga atu i atunuu i fafo, e iai Niu Sila, Ausetalia ma le Iunaite Setete o Amerika.
Sasaai Village Fisheries Management Plan_2010
E faamoemoe tele le fofoga taumafa o afioaga i faigafaiva ma punaoa o le gataifale ae le gata i lea o atinae mo le tamaoaiga o aiga. I le tele o afioaga, latou te le o faatauaina le pulea tatau ma le vaaia lelei o punaoama le siosiomaga o le gataifale. O le faaaogaina o auala faa-onapo-nei mo fagotaga e iai mea manava, upega faapea tili mataninii ina ia tele ai i’a maua ua tele ai na faaitiitia ma faaleagaina nofoaga o i’a, figota ma meaola o le sami. Ua avea foi le tanumia o vaega o le sami mo eleele-fou (fanua) faapea le faatinoga o faigafaiva le talafeagai pei o fanaia, ava niukini, vailaau oona ma faamo’a /tu’iga ua tele ai aafiaga i le gataifale.
Sasina Village Fisheries Management Plan_2010
O faigafaiva i gataifale e taua tele i afioaga o Samoa aua le fofoga taumafa faapea le fesoasoani i le tamaoaiga. I le tele o afioaga, latou te le o faatauaina le pulea tatau ma le vaaia lelei o punaoa ma le siosiomaga o le gataifale. O le faia ma le faaaogaina o ituaiga faigafaiva faa-onapo-nei e iai mea manava, upega fapea tili mataninii ina ia tele ai i’a maua ua ave alea ma auala o le faaitiitia ma le faaleagaina ai o nofoaga o i’a, figota ma meaola o le sami. O nisi gaioiga ua aafia ai le gataifale e pei o le tanumia o vaega o le sami mo eleele-fou (fanua) ma faigafaiva le talafeagai pei o fanaia, ava niukini, vailaau oona ma faamo’a/tu’iga.
Satagaloa, Poua & Papaloa, Salelologa Village Fisheries Management Plan_1997
le Polokalame o le Faasao na amataina e le Ofisa o Faigafaiva i le tausaga e 1995. I le amataga mai la o lenei polokalame sa lagolagoina malosi e le Malo o Ausetalia e auala ma i lana AusAID i le faa-tupeina mo le 5 tausaga seia oo mai i le tausaga e 2000 ma faamutaai loa lana fesoasoani. I lea lava tausaga, sa tauaveina mai ai loa e le Malo o Samoa le faatupeina o lenei polokalame taua. O le talitonuga ma le faamoemoe autu o le tele o nei afioaga o le silasila lea i le lumanai manuia mo tagata lautele o le afioaga aemaise ai o tupulaga lalovaoa.
Satalafai & Sapulu, Salelologa Village Fisheries Management Plan_1997
Satalo Village Fisheries Management Plan_2009
O le afioaga o SATALO e i le itu i Saute o le motu o Upolu i le itumalo o Falealili. E tusa ma le 45-50 minute e faimalaga mai ai i le taulagai Apia i se taavale afi. O se afioaga e matagofie ona laufanua, mamā foi lona siosiomaga ma lona talafatai aua e teuteu ma faamamā
e taulele’a faapea le komiti a Tina. O uluai aso Gafua uma o masina taitasi e tauaofia ai le Fono a alii ma faipule mo le soalaupuleina o atina’e eseese ma fuafuaga faatino aua le soifua manuia lautele o tagatanuu o le afioaga.
O SATALO e mamalu ana pulega aua e puleaina lava e le Fono a Alii ma Faipule o le afioaga. O le aumaga (Aualuma a Meleiseā) e lava saunia i taimi uma aua le tautuaina o matai faapea tina latou te avatua fautuaga lelei mo ni mataupu tau lotoifale o le afioaga.
Sataua Village Fisheries Management Plan_2006
Faamatalaga e uiga i le Afio’aga
O le Afio’aga o Sataua e i le itu i matu i sisifo o le motu tele o Salafai ma o lona faitauaofai e tusa ma le 994 ao fia ai Matai, Tina ma Tamaitai, Aumaga ma alo ma fanau. E le o aofia ai i latou ua faimalaga atu i atunuu i fafo ma aumau ai.
O Sataua e iai lona aau e mai lava i le itu i matu seia paia le itu i sisifo i le mamao pe ama le 500 mita mai le matafaga. O le vaega pito loloto o le aloalo e tusa ma le 7 futu i taimi e sua ai le tai ao nisi pito e mago atoa pe a oo ina pe le tai.
Savaia Village Fisheries Management Plan_2000
O lenei fuafuaga o le Pulega o le Si’osi’omaga o le Gataifale ma le Va’aia lelei o i’a ma figota sa saunia e Alii ma Faipule ma tagatanu’u o le afio’aga o Savaia faatasi ma le lagolagosua a le Vaega o Faigafaiva o le Matagaluega o Fa’atoaga ma Faigafaiva.
O le autu sa fa’atalatalanoaina ma malilie autasi ai vaega e tolu o le Afio’aga o Savaia i taimi o faatalatalanoaga o le: Puipuiga o le Siosiomaga o le Gataifale ma le toe faatupulaia o i’a ma figota mo tupulaga ole lumanai.
O Savaia e iai lona aau e mai lava i le itu i sasae seia paia le itu i sisifo i le mamao pe a mase 500 mita mai le matafaga.O le vaega pito loloto o le aloalo e tusa ma le lima futu i taimi e sua ai le tai ao nisi pito e mago atoa pe a oo ina pe le tai.
Siufaga, Falelatai Village Fisheries Management Plan_2001
O le Polokalame o le Faasao na amataina e le Ofisa o Faigafaiva i le tausaga e 1995. I le amataga mai la o lenei polokalame sa lagolagoina malosi e le Malo o Ausetalia e tauala mai i le AusAID le faatupeina mo le 5 tausaga seia oo mai i le tausaga e 2000, ma faamuta ai loa lana fesoasoani. I lea lava tausaga, sa tauaveina mai ai loa e le Malo o Samoa le faatupeina o lenei polokalame taua. O le talitonuga ma le faamoemoe autu o le tele o nei afio’aga, o le a silasila lea i le lumanai manuia mo tagata lautele o le afio’aga aemaise ai o tupulaga lalovaoa.
Solosolo Village Fisheries Management Plan_1998
O lenei fuafuaga o le Pulega o le Siosiomagao le Gataifale ma le Va’aia Lelei o I’a ma Figota, na saunia e le itupa o Aumaga, Tina ma Tamaitai, aemaise le Pule mamalu a Alii ma Faipule o le Afioaga o Solosolo, faatasi ai ma le lagolagosua a le Vaega o Faigafaiva,
o le Matagaluega o Faatoaga ma Faigafaiva.
Tafagamanu, Lefaga Village Fisheries Management Plan_2003
O lenei fuafuaga o le Pulega o le Si’osi’omaga o le Gataifale ma le Va’aia lelei o i’a ma figota sa saunia e Alii ma Faipule ma tagatanu’u o le afio’aga o Tafagamanu faatasi ma le lagolagosua a le Vaega o Faigafaiva o le Matagaluega o Fa’atoaga ma Faigafaiva.
O le autu sa fa’atalatalanoaina ma malilie autasi ai vaega e tolu o le Afio’aga o Tafagamanu i taimi o faatalatalanoaga o le: Puipuiga o le Siosiomaga o le Gataifale ma le toe faatupulaia o i’a ma figota mo tupulaga ole lumanai.
Tafatafa ma Matavai, Falealili Village Fisheries Management Plan_2003
O le afioaga o Tafatafa ma Matavai e i le itu i saute i sasa’e o le motu o Upolu ma lona faitauaofai e tusa ma le 266 aofia ai matai, tina ma tamaitai, aumaga ma tamaiti. E le aofia ai i latou ua faimalaga atu i atunuu i fafo e i ai Niusila, Ausetali ma le Iunatie Setete o Amerika.
O Tafatafa e i ai lona a'au e mai lava i le itu i sasae seia paia le itu i sisifo i le mamao pea ma le 400 mita. O le umi o le a'au e pea ma le 3,000 mita mai le matafaga. O le vaega pito loloto o le aloalo e tusa ma le 12 futu i taimi e sua ai le tai ae 4 futu nisi o vaega o le
gataifale pea oo ina pe le tai.
Tauaoo, Faleasiu Village Fisheries Management Plan_1996
O le afioaga o Tauaoo-Faleasiu e i le itu i saute i sasa’e o le motu o Upolu. O lona faitauaofai e i le va o le 3,300 – 3,700 tagata e aofia ai matai, tina ma tamaitai, aumaga faapea alo ma fanau laiti.
E le aofia ai i latou ua faimalaga atu i atunuu i fafo e i ai Niusila, Ausetalia ma le Iunaite Setete o Amerika.
O Tauaoo-Faleasiu e i ai lona a'au e mai lava i le itu i sasae se ia paia le itu i sisifo i le umi e pe a ma le 300 mita. O le umi o le a'au e pe a ma le 250 mita mai le matafaga. O le vaega pito loloto o le aloalo e tusa ma le 2.5 mita i taimi e sua ai le tai, ae 1 mita nisi o vaega o le gataifale pea oo ina pe le tai.
Vailoa, Aleipata Village Fisheries Management Plan_1998
O le afioaga lenei o Vailoa Aleipata, e fai lava si toatele o ona tagata e faalagolago i le sami mo le tausiga o aiga, atinaeina o le afioaga aemaise o le tua iai mo faalavelave ma mea faa-le-lotu. Ua maitauina ai, le faitau aofai o tane e fagogota i le sili atu ma le tasi le o o le vaiaso, e 40, ae o tina, ua faamauina e tai toa-luasefulu i le tolusefulu tina fagogota. E le gata i lea, ae e toatele foi i latou e fagogota i le tua’au mamao o le afioaga, ma ua faitauina, e le itiiti ifo i le sefululima tagata latou te fagogota i tua’au i le tasi le aso o le vaiaso. E tele naua paopao e faaaogaina e tagata faifaiva; a le 50 e 60 paopao e fagogota i le vaiaso. Peitai e leai se alia fagtota e faafaigofie ai fagotaga a le afioaga, aemaise lava i tua’au.
Vailuutai Village Fisheries Management Plan_1998
O faigafaiva i Samoa e taua tele aua o se tasi lea o auala e maua ai le fofoga taumafa aemaise lava i nuu ma afioaga i tua. I le tele o afioaga, latou te le o faatauaina le vaaia lelei o le tamaoaiga ma le siosiomaga o le gataifale. O le aumaia ma le faaaogaina o ituaiga faigafaiva faa-onapo-nei e i ai mea manava, upega ma tili mataninii, ma vailaau oona e faamata faigofie ai ma tele i'a maua ae o loo faatamaia ai le siosiomaga o le gataifale ma ona tamaoaiga. O le faatinoina foi o atinae i luga o le gataifale ua faaleagaina ai le tele o nofoaga ma le miliona o meaola o le gataifale.
Vaisala Village Fisheries Management Plan_2000
Vaisaulu Village Fisheries Management Plan_1996
Vaiusu Village Fisheries Management Plan_2006
O Togatogo sa faatusaina i aso ua mavae e pei o ni nofoaga faataufusi palapala ma mataga e lafoai iai le tele o otaota ma lapisi a aiga aemaise o afioaga. Talu ai ona o foliga vaaia o nei nofoaga e toatele nisi ua taina i lalo ma tanuina nei nofoaga aua nisi o atinae faa-le-aiga, pe faa-le-nuu.
Peitai i nei vaitaimi ua tele ona aoaoina ma silafia foi e le toatele o le mamalu o le atunuu le taua ma le aoga tele o Togatogo i le siosiomaga aemaise i meaola ninii o loo feola ma tautuufua ai i nei nofoaga.O togatogo e pei lava o isi laau o le siosiomaga. E latou te faaogaina le vevela o le La e kukaina ai a latou meaai. O nei meaai e maua mai i le La faatasi ai ma minerale maua mai i a’a o le togo mai vai-faataufusi ma vaitafe eteuina i o latou lau-laau.
Vaovai, Falealili Village Fisheries Management Plan_1999
O faigafaiva i Samoa e taua tele aua o se tasi lea o auala e maua ai le fofoga taumafa aemaise lava i alalafaga ma afio’aga i tua. I le tele o afio’aga, latou te le’o faatauaina le va’aia lelei o le tamaoaiga ma le siosiomaga o le gataifale. O le aumaia le faaaogaina o ituaiga faigafaiva faa-onapo nei, e iai mea meanava, upega ma tili mataninii, ma vailaau oona e faamata faigofie ai ma tele i’a maua, ae o loo faatama’ia ai le siosiomaga o le gataifale ma ona tamaoaiga. O le faatinoina foi o atinae i le gataifale, ua faaleagaina ai le tele o nofoaga ma le miliona o meaola o loo nonofo ma tautuufua ai.
Vavau Village Fisheries Management Plan_2003
O le faaitiitia o i’a ma figota i Samoa e afua mai i le anoanoai o mafuaaga eseese. O nisi o nei mafuaaga e aofia ai;
le tanumia o vaega o le gataifale mo eleele-fou (fanua)
le soona fagotaina faa-le-tatau o le gataifale e le aufaifaiva
le faaaogaina o faigafaiva-le-talafeagai
ma aafiaga mai i afa malolosi (Ofa 1990, Val 1991, Heta 2004) ua tuanai.
Legislations
Site Assessment Reports
Management Effectiveness Report
METT Handbook
METT Handbook: A guide to using the Management Effectiveness Tracking Tool (METT)
Foreward
The METT was developed as part of the WWF-World Bank Forest Alliance programme and the first version was field tested in 2001. Since then it has been adopted and adapted by the Global Environment Facility and many other countries, organisations and projects, as outlined in this publication.


text:
Galuega Faaliliu i Mekisikō ma Amerika Tutotonu
E pe ā ma le 290 tagata faaliliu o loo nonofo i atunuu e ono i totonu o Mekisikō ma Amerika Tutotonu, ma o loo latou faaliliuina lomiga faale-Tusi Paia i gagana e silia ma le 60. Ua faia nei taumafaiga uma, auā pe afai e faitau tagata i lomiga faale-Tusi Paia i se gagana e faigofie ona malamalama i ai, e mafai ona pā‘ia ai o latou loto.
Ina ia faaleleia atili le galuega faaliliu, ua siitia atu nisi o tagata faaliliu sa galulue i le ofisa o le lālā a Molimau a Ieova i le aai o Mekisikō, ma galulue i ofisa i vaipanoa o loo faaaogā ai le gagana o loo latou faaliliuina. O le ā le aogā o le faia faapea? Ua mafai ai e tagata faaliliu ona faaalu le tele o le taimi e talanoa ai ma tagatānuu o loo tautatala i le gagana o loo latou faaliliuina, ma faigofie ai ona latou saunia ni lomiga e faigofie ona malamalama i ai.
E faape‘ī manatu o tagata faaliliu i lenei suiga? Ua ta‘ua e Federico, o se tagata faaliliu i le gagana Guerrero Nahuatl: “I le toetoe sefulu tausaga sa ou iai i le aai o Mekisikō, e na o le tasi lava le aiga na ou maua e tautatala i la‘u gagana. Ae o le taimi lenei, e toetoe o tagata uma i taulaga e lata mai i le ofisa faaliliu, e tautatala i la‘u gagana!”
Ua faapea mai Karin, o sē e faaliliu i le gagana Low German i le ofisa faaliliu i Chihuahua, i Mekisikō: “O le nonofo i le vaipanoa e to‘atele ai tagata lotu Mennonite, ua ou malamalama ai i le gagana o loo masani ona latou faaaogā. E matou te nonofo ma faigaluega i se tama‘i taulaga, ma e masani ona ou vaaia ai i latou o le a maua aogā mai i la matou galuega faaliliu.”
Ua ta‘ua e Neyfi, o sē o loo galue i le ofisa faaliliu i Mérida i Mekisikō: “Pe a matou faia su‘esu‘ega faale-Tusi Paia i le gagana Maya, e matou te mātauina ai ni faaupuga o loo faigatā ona malamalama i ai tagata Maya. O lea e matou te sa‘ili ai se isi auala masani e mafai ona toe faaupu ai lenā faaupuga.”
O ā aogā ua maua e i latou o loo faitau i nei lomiga ua faaliliuina? Mātau se tasi o faaa‘oa‘oga: E toetoe 40 tausaga o auai e lē aunoa Elena, o sē e tautala i le gagana Tlapanec, i sauniga a Molimau a Ieova. E ui e le‘i malamalama o ia i sauniga ona sa faia i le gagana Sipaniolo, ae na ia faapea mai: “Na ou iloa e tāua ona ou alu i sauniga.” Peita‘i, ina ua faia se su‘esu‘ega faale-Tusi Paia a Elena e faaaogā ai polosiua i le gagana Tlapanec, sa tuputupu a‘e loa lona alofa mo le Atua, ma i‘u ina tuuina atu lona ola i le Atua ma papatiso i le 2013. Na faapea mai Elena: “Ou te faafetai iā Ieova ona o lona fesoasoani iā te a‘u ia malamalama i le Tusi Paia.”
Faitau Atili
E Faapefea Ona Tusia ma Faaliliuina Lomiga a Molimau a Ieova?
E matou te saunia lomiga i le silia i le 700 gagana. Aiseā e matou te faia ai nei taumafaiga e tele?


text:
LAVRINOVIČ IR PARTNERIAI, advokatų profesinė bendrijaPepa pisinisi tafailagi
LAVRINOVIČ IR PARTNERIAI, advokatų profesinė bendrija
Aitalafu, Aoina o aitalafu, Auaunaga faaletulafono, Auaunaga faaletulafono, Enterprise le gaumativa +31
Lōmiga
I-V 8:00-17:00
LAVRINOVIČ IR PARTNERIAI, advokatų profesinė bendrija
Faafanua
Gaoioiga vaega
Aitalafu, Aoina o aitalafu, Auaunaga faaletulafono, Auaunaga faaletulafono, Enterprise le gaumativa, Faamauina company, Faamauina company, Faufautua business, Fautuaga faaletulafono, Fautuaga faaletulafono, Fesoasoani faaletulafono, Feutagai business, Fuafuaga business, Gaumativa patino faaletino, Gaumativa pulega, Gaumativa pulega tau, Iloiloga o le kamupani, Konekarate tulafono, Malosi tulafono, Mōliga, Oloa, Pulega o aitalafu, Pulega o galuega faatino, Pulega tulaga lamatia, Taualumaga tau le va, Taualumaga tau pulega, Taualumaga tau solitulafono, Tulafono aiga, Tulafono autasi, Tulafono business, Tulafono eu, Tulafono leipa, Tulafono o fanua, Tulafono o lafoga, Tupe, inisiua, tulafono, Vaaiga e ese enterprise
Qr code
vCard
Website
Igoa nofoaga: SCITUS | Advokatai, Teisinės Paslaugos
Fesootaiga social
1 (-)


text:
O le a faamanuiaina i tatou a o tatou lagonaina le agaga faafetai mo le Togiola a Iesu Keriso, faafou a tatou feagaiga o le papatisoga, lagona le faamagaloga, ma maua musumusuga mai le Agaga Paia.
Sa ou ola ae i Rexburg, Idaho, lea sa uunaia ai a’u ma aoaoina e se aiga, uo, faiaoga ma ni taitai lelei lava. E i ai aafiaga faapitoa i olaga o i tatou uma ia e pai mai i o tatou agaga ma suia ai e faavavau ni mea. O se tasi o ia aafiaga sa tupu a o o’u talavou. O lenei aafiaga sa suia ai lo’u olaga.
Sa ou malosi lava i le Ekalesia ma faasolosolo atu ai i le Perisitua Arona. A o o’u talavou, sa fai mai lo’u faiaoga o Uso Iakopo, e tusi i luga o se kata ni mea sa ou mafaufau i ai i le taimi o le faamanatuga. Sa ave la’u kata ma amata loa ona ou tusitusi. O le mea muamua i luga o le lisi o se taaloga pasiketipolo sa matou manumalo ai i le po na muamua atu. Ona sosoo ai lea ma se tafaoga faamasani ina ua uma le taaloga, ma alu ai lava faapena le lisi. Sa matuai mamao lava ma mautinoa foi sa le’i matamata tetele ai le suafa o Iesu Keriso.
O Aso Sa taitasi uma e faatumu ai le kata. Mo se talavou ua umia le Perisitua Arona, sa faapea ona [ou] iloa ai se uiga fou, lautele ma faaleagaga o le faamanatuga ma le sauniga faamanatuga. Sa ou tulimatai atu ma le naunautai i Aso Sa ma i le avanoa e ai ma inu ai i le faamanatuga, ona o le malamalama i le Togiola a le Faaola sa suia ai a’u. O Aso Sa uma lava seia oo mai i le taimi nei, pe a ou tago atu i le faamanatuga, e mafai ona ou vaaia ai la’u kata ma toe iloilo ai la’u lisi. O le taimi nei i la’u lisi ua i ai lava, ma e muamua i taimi uma le Faaola o tagata.
I le Feagaiga Fou tatou te faitau ai i le taimi sa faapotopoto ai le Faaola ma Ana Aposetolo i se afeafe aupito a luga mo le Tausamaaga o le Paseka.
“Ona tago ai lea o ia i le areto, ua faafetai, ua tofitofi ma avatu ia te i latou, ua faapea atu, O lo’u tino lenei, ua foaiina atu mo outou: tou te faia le mea nei e fai ma faamanatuga ia te a’u.
“Sa faapea foi ona tago i le ipu, ina ua uma ona talisua, ua faapea atu, O lenei ipu o le feagaiga fou lea i lo’u toto, ua faamaligiina mo outou.”1
Sa faia foi e Iesu le sauniga o le faamanatuga i le taimi o Lana asiasiga i sa Nifae.2 Ua ou iloa le taua o nei mea e lua na tutupu.
Na saunoa Peresitene Tavita O. MaKei, “Ua ou lagonaina le uunaia o a’u e faamamafa atu le mea ua mamanuina e le Alii e avea ma sauniga aupito sili ona taua i le Ekalesia, ma o le sauniga faamanatuga lea.”3 Afai tatou te saunia faalelei mo le faamanatuga, e mafai ona tatou suia o tatou olaga. Ou te fia fautuaina atu ni mataupu faavae se lima e mafai ona faamanuiaina ai o tatou olaga a o tatou taumamafa ma le agavaa i le faamanatuga.
I. Ia I Ai se Lagona o le Faafetai mo le Togiola a Iesu Keriso
O le mataupu faavae muamua o le i ai lea o se lagona o le faafetai i le Tama Faalelagi i le taimi o le faamanatuga o le Togiola a Lona Alo. O le tala lenei na faamatalaina e uiga i le tufaina o le faamanatuga:
“O le faamanatuga sa leai tele sona uiga moni ia te a’u seia oo i le Aso Sa sa faauuina ai a’u o se tiakono. O le aoauli lena sa ou tufaina ai le faamanatuga mo le uluai taimi lava. A o le’i oo i le sauniga, sa lapatai a’u e se tasi o tiakono, ‘Vaavaai mo Uso Schmidt. Atonu e ao ona e fafaguina o ia!’ Mulimuli ane na oo mai le taimi ou te auai ai i le tufaina o le faamanatuga. Sa lelei lava lo’u taulimaina o laina muamua e ono. Sa taumamafa tamaiti ma tagata matutua i le falaoa e aunoa ma se mafaufau tele i ai po o se faafitauli. Ona ou oo atu lea i le laina lona fitu, lea e saofai ai i taimi uma ia Uso Schmidt. Ae sa o’u tei. Nai lo le moe sa ala lelei o ia. E le pei o le toatele o isi sa ou auauna atu i ai, sa ia tago i le falaoa ma se agaga sa foliga mai sa manatunatu loloto ma le migao i ai.
“O ni nai minute mulimuli ane, sa ou toe oo atu ai foi ma le vai i le laina lona fitu. O le taimi la lenei sa sa’o lava la’u uo. Sa saofai Uso Schmidt ma lona ulu sa punou ma ona mata Siamani lapopoa sa moeiini. Sa mautinoa lava ua moegapepe. O le a la’u mea a fai pe tautala atu ai? Sa ou tilotilo atu mo sina taimi i ona fulufulumata, ua maanuminumi ma matua mai le tele o tausaga o galuega ma faigata. Sa auai o ia i le Ekalesia a o talavou ma sa oo o ia i le tele o sauaga i lona nuu laitiiti i Siamani. Sa faatele ona ou faalogo i le tala i sauniga molimau. Mulimuli ane, sa ou filifili loa e eueu lemu lona tauau ma le faamoemoe e ala ae ai o ia. A o o’u aapa atu e fafagu, sa ea malie a’e lona ulu. Sa tafe ifo ona loimata i ona alafau ma a o o’u vaai atu i ona foliga, sa ou vaaia ai le alofa ma le olioli. Sa tago ae o ia ma uu le ipuvai. E ui lava sa na o le sefululua o’u tausaga i le taimi lena, ae o loo mafai lava ona ou manatuaina lelei le lagona sa ou maua a o ou tilotilo atu i lenei toeaina malosi o ai ma inu i le faamanatuga. Sa ou iloaina e aunoa ma se masalosalo sa ia lagonaina se mea e uiga i le faamanatuga ou te le’i lagonaina lava. O iina sa ou naunau ai ou te fia manao foi ia ou lagonaina na lava lagona e tasi.”4
Sa talanoa Uso Schmidt ma le lagi, ma sa talanoa mai le lagi ia te ia.
II. Ia Manatua O Loo Tatou Faafouina Feagaiga o le Papatisoga
O le mataupu faavae lona lua o le manatua lea o loo tatou faafouina a tatou feagaiga o le papatisoga a o tatou taumamafa i le faamanatuga. O nisi o folafolaga tatou te faia, e pei ona tusia i tusitusiga paia, e aofia ai le:
“O mai i le lafu a le Atua, ma ta’ua o ona tagata, … e tauave avega a le tasi, … e faanoanoa faatasi ma e e faanoanoa … , ma tutu o ni molimau a le Atua.”5
“O mai i luma ma loto momomo ma agaga salamo, … ua loto e ave i o latou luga le suafa o Iesu Keriso, ua i ai se naunautai e auauna atu ia te ia e oo i le iuga,”6 ma manatua pea o Ia ma tausi i Ana poloaiga.7
O tatalo o le faamanatuga o se faamanatu o nei feagaiga. A tatou fetagofi atu i le faamanatuga, tatou te faafouina a tatou tautinoga ia ola i nei feagaiga. Ou te talitonu o se mea talafeagai le taulotoina o tatalo o le faamanatuga i o tatou mafaufau ma i o tatou loto. O le a fesoasoani lea ia i tatou e taulai atu ai i le faafouina o a tatou feagaiga o le papatisoga. E tusa lava po o le 8 pe 80 tausaga lo tatou matutua i le taimi na tatou papatiso ai, ou te faamoemoe o le a le galo lava ia i tatou lena aso atoa ai ma feagaiga na tatou osia.
III. E Mafai Ona Tatou Lagonaina i le Taimi o le Faamanatuga le Faamagaloina o a Tatou Agasala
Lona tolu, i le taimi o le faamanatuga, e mafai ona tatou lagonaina ai le faamagaloina o a tatou agasala. Afai na tatou faaaluina se taimi a o le’i oo i le sauniga faamanatuga e salamo ai i a tatou agasala, e mafai ona tatou o ese mai le sauniga faamanatuga ma se lagona mama ma atoatoa. Na saunoa Peresitene Boyd K. Packer: “O le faamanatuga e faafou ai le faagasologa o le faamagaloga. O Aso Sa uma pe a tufaina le faamanatuga, o se sauniga lena e faafou ai le faagasologa o le faamagaloina. … O Aso Sa uma e te faamamaina ai oe lava ina ia, i le taimi e tatau ai, pe a e oti o le a mama lou agaga.”8 O le tago atu ma le agavaa i le faamanatuga e mafai ona fesoasoani tatou te lagona ai e pei o tagata o le nuu o le Tupu o Peniamina, o e, “sa faatumuina i le olioli, ina ua latou maua se faamagaloga o a latou agasala, ma latou maua le filemu o le mafaufau.”9
IV. E Mafai Ona Tatou Maua Musumusuga mo Tali i o Tatou Faafitauli
O le mataupu faavae lona fa e faapea e mafai ona tatou maua musumusuga mo tali i o tatou faafitauli i le taimi o le sauniga faamanatuga. A o avea au ma se peresitene o le misiona i Polivia, sa ma maua ai ma lou toalua o, Mary Anne le faamanuiaga o le auai atu i le semina a peresitene o misiona faatasi ai ma Peresitene Henry B. Eyring. I lena fonotaga sa ia aoao mai ai e tolu ni auala o i ai e saunia ai ia faamanuiaina mai se fonotaga. E tatau ona tatou o mai ma o tatou faafitauli, ia faamaualalo e pei o tamaiti ua saunia e aoao, ma faatasi ai ma se manao e fesoasoani i fanau a le Atua.
A o tatou o mai ma le faamaualalo i le sauniga faamanatuga, e mafai ona faamanuiaina i tatou ia lagona musumusuga mo tali i o tatou faafitauli o aso taitasi. E ao ona tatou o mai saunia, ia naunau e faalogo, ma ia le faalavelaveina. I tusitusiga paia tatou te faitau ai, “Ae, faauta, ou te fai atu ia te oe, e ao ina e suesue i ai i lou mafaufau; ona ao lea ona e ole mai ia te a’u pe ua sa’o, ma afai ua sa’o o le a Ou faia ia mu lou loto i totonu ia te oe; o lea, o le a e lagona ai ua sa’o.”10 E mafai ona tatou iloa le mea e tatau ona tatou faia e fofo ai o tatou faafitauli.
V. O Le Taumamafa ma le Agavaa i le Faamanatuga O Le A Fesoasoani Ia i Tatou ia Faatumulia i le Agaga Paia
O le mataupu faavae lona lima, o le taumamafa ma le agavaa i le faamanatuga, o le a fesoasoani ia i tatou ia faatumulia i le Agaga Paia. I le faatinoina o le faamanatuga i le taimi o Lana asiasiga i sa Nifae, sa fetalai atu ai Iesu, “O ia o le e ai i lenei areto ua ai o ia i lo’u tino mo lona agaga; o ia o le e inu i lenei uaina ua inu o ia i lo’u toto mo lona agaga; ma o le a le fia ai lava pe fia inu lona agaga, ae o le a faatumuina.”11 Sa folafola atu ia i latou afai latou te fia aai ma fia feinu i le amiotonu, o le a faatumulia i latou i le Agaga Paia. O loo folafola mai foi i le tatalo o le faamanatuga afai tatou te ola e tusa ai ma a tatou feagaiga, o le a tatou maua pea Lona Agaga e faatasi ma i tatou.12
Na saunoa Elder Melvin J. Ballard: “O a’u o se molimau o loo i ai se agaga e auai i le faataunuuina o le faamanatuga lea e aumaia le mafanafana i le loto mai le ulu seia oo i vae; e te lagonaina le faamaloloina o manu’a o le agaga, ma le aveesea o le avega. O le mafanafana ma le fiafia e oo mai i le loto e mama ma manao moni e taumafa i lenei taumafataga faaleagaga.”13
O le a faamanuiaina i tatou a o tatou lagonaina le agaga faafetai mo le Togiola a Iesu Keriso, faafou a tatou feagaiga o le papatisoga, lagona le faamagaloga, ma maua musumusuga mai le Agaga Paia a o tatou taumamafa i le faamanatuga i vaiaso taitasi. O le a avea i taimi uma ma se sauniga faamanatuga maoae pe afai o le faamanatuga o le totonugalemu lea o a tatou tapuaiga. E faailoa atu lo’u agaga faafetai mo le Togiola a Iesu Keirso. Ou te iloa o loo soifua o Ia. I le suafa o Iesu Keriso, amene.
Faaali Mau Faasino
-
1. Luka 22:19–20; faaopoopo le faamamafa.
-
2. Tagai 3 Nifae 18.
-
3. David O. McKay, i le Conference Report, Oke. 1929, 11.
-
4. Book of Mormon Student Manual (Church Educational System manual, 1979), 417.
-
5. Mosaea 18:8–9.
-
-
7. Tagai Mataupu Faavae ma Feagaiga 20:77.
-
8. Boyd K. Packer, Mine Errand from the Lord (2008), 196.
-
9. Mosaea 4:3; faaopoopo le faamamafa.
-
10. Mataupu Faavae ma Feagaiga 9:8; faaopoopo le faamamafa.
-
11. 3 Nifae 20:8.
-
12. Tagai Mataupu Faavae ma Feagaiga 20:77.
-
13. Melvin J. Ballard, in Bryant S. Hinckley, Sermons and Missionary Services of Melvin Joseph Ballard (1949), 149.